text:
Promé Minister a reuní ku Kònsùl General di Venezuela
Pa motibu di e desishon di Presidente di Venezuela, Sr. Nicolas Maduro pa sera e fronteranan entre su pais i Kòrsou, Aruba i Boneiru pa e próksimo 72 ora, Promé Minister Rhuggenaath a konvoká un reunion ku karakter di urgensia ku e Kònsùl General Venezolano djasabra 6 di yanüari pa 9’or di mainta.
Durante e kombersashon aki a indiká ku sera fronteranan di forma unilateral ta en pugna di tur esfuerso ku ta ser hasí pa fomentá i mantené bon relashonnan ku paisnan bisiña. Bon relashon ku paisnan bisiña ta algu ku nos pais ta konsiderá di sumo importansia. Entre Kòrsou i Venezuela ta eksistí relashonnan estrecho ekonómiko alabes familiar i kultural, entre otro e kolaborashon pa operashon di e refineria.
Aktividatnan ilegal sin mas mester keda atendé kuné. Kòrsou, igual na e otro paisnan den Reino, ta atendé ku ilegalidat bou di konfiansa i nos ke traha den bon kolaborashon ku Venezuela den e lucha pa eliminá ilegalidat i kriminalidat.
Gobièrnu di Kòrsou tin kontakto estrecho ku paisnan den Reino tokante e desishon di Gobièrnu di Venezuela pa sera fronteranan te djamars mainta. Nos punto di bista ta ku e siere di fronteranan no ta kontribuí na yega na un solushon pa kontrabanda eksistente. Nos ta habrí pa deliberashon den kuadro di kooperashon pa kombatimentu di komèrsio ilegal. Te kaminda nos sa, nos por bisa ku e kooperashon entre outoridatnan di Kòrsou i Venezuela ta tumando lugá di forma korekto i konstruktivo.
E konsekuensianan direkto pa Kòrsou ainda no ta konosí pa motibu ku Presidente Maduro aparentemente a indiká ku lo no laga personanan ku ta di biahe keda tera. No opstante nos a tuma nota ku buelonan ta wòrdu kanselá. Promé Minister Rhuggenaath a duna instrukshon pa vigilá e konsekuensianan di e akshon aki hopi di serka alabes pa tuma tur medida nesesario pa evitá problemanan relashoná ku siere di fronteranan. Banda di esei ta hiba kombersashonnan pa medio di kanalnan diplomátiko ku Venezuela pa yega na un solushon pa e situashon aki.
Kòrsou ya pa basta tempu kaba a subi e kontrolnan riba tráfiko di komersio. Entre otro e asina yamá barkunan di fruta prosedente di Venezuela ta drenta nos haf riba dianan i orario fiho, di tal forma ku por ehersé kontrol mas mihó. Esei no ta ekskluí ku por tin kontrabanda, anto nos mester sigui lucha kontra di esaki. Disidí pa sera fronteranan di forma unilateral no ta kontribuí na un solushon.


c: text/html

text:
Den Haag - Awe ta hasi eksaktamente 70 aña pasa ku Nashon nan Uní a deklará 10 desèmber dia di Derechonan Humano.Un dia ku nos mester para ketu komo pais i reflehá si realmente despues di 70 aña nos logra esaki.
Siklo di Informashon Aminta Sprockel ‘Stimulashon Trempan den Bario’, tabata realmente eksitoso!
Willemstad – Djaweps 30 di novèmber 2017 Sentro pa Inovashon i Guia Edukashonal (SIGE) a tene su último seshon den kuadro di e produkto nobo: Siklo di Informashon Aminta Sprockel ‘Stimulashon Trempan den Bario’ den área di p’ariba.
24 Sentro Pre-eskolar ta haña nan Pèrmit
Willemstad - Ministerio di Enseñansa, Siensia, Kultura i Deporte ku sumo plaser ta partisipá na pueblo di Kòrsou, ku djaweps dia 7 di desèmber 2017 lo otorgá e promé pèrmitnan na bintikuater (24) Sentro Pre Eskolar.
Solushon pa Kòrsou su Ekonomia pick up:
Willemstad - Mester baha urgentemente kosto di bida i kosto di hasi negoshi na Kòrsou impulsando Energia Renovabel awor.
Skol M.C. Piar ta tene porta di skol na kandal durante orario di skol
Willemstad- Sra. Minister Alcalá-Wallé a bai tuma nota di e situashon na skol M.C. Piar, despues ku diferente mayor preokupa a tuma kontakto kune. Mayornan prekupa, a yame bise
skol ta será i ku skol ta manda alumnonan kas bèk tras di e hèki di tralie.
Frakshon di MAN kier a yama pueblo di Kòrsou danki pa e aporte duná.
Willemstad - Djasabra 2 di december 2017 i djadumingu 3 di december 2017 frakshon di MAN riba inisiativa di parlamentario Giselle Mc William a organisá e asina yama “Un pasku solidario” den kual a hasi un yamada na pueblo di Kòrsou pa asina aportá na e sintimentu di solaridat dor di trese kombustibel.
Subsidio pa hür di kas i asistensia finansiero pa yu
Willemstad — E aña aki suèldu mínimo a subi. Sinembargo ta parse ku esei solamente ta fortifikando un malestar ekonómiko ku hustamente ta afektá esnan mas debil ekonómikamente.

robotstxt: allowed

filter: keep


text:
segun Simar
Ta increibel cu awe, na aña 2017, e ambtenaar cu tin e responsabilidad di educa nos hobennan, nos ciudadanonan, nos futuro profesionalnan, ainda ta traha den calor.
Varios scol na Aruba tin airco, pero un gran cantidad sea ta na mitar of absolutamente no tin airco.
Otronan tin sistema di coriente anticua cu no por carga instalacion di airco.
Di acuerdo cu Simar, un gran mayoria di scol a percura p’e airconan aki riba propio forsa cu ayudo di comision di mayor, donacion di instancianan y pa medio di recauda fondo.
Tin scol cu tin algun local cu airco pa motibo cu ta cada aña nan ta logra equipa algun cu nan fondonan.
Den situacionnan asina, algun alumno y docente ta comodamente den fresco, mientras otronan inhustamente ta den e mesun edificio ta soda y sofoca henter e dia den calor.
Cu pasenshi y sin envidia nan coleganan, nan ta warda e aña cu nan klas ta “na beurt”.
Simar por tuma nota riba medionan social cu hopi maestro, studiante y mayor ta keha di e calor inmenso cu ta haci den localnan di scolnan rond di nos isla.
Hopi docente no ta na haltura cu tin ley pa protehe nan contra e situacion aki. Leynan riba cualnan por basa pa exigi nan derecho.
Den “Landsbesluit, houdende algemene maatregelen, houdende voorschriften ter uitvoering van artikel 2 van de Veiligheidsverordening (AB 1990 no. GT 31), citeertitel: Veiligheidsbesluit I”, capitulo VI cu titulo “Bevorderen van voldoende luchtverversing en beschutting tegen regen en zon”, articulonan 39 te cu 44 ta papia di e proteccion, seguridad y comodidad di un ambtenaar na pia di trabou.
E articulonan ta menciona claramente cu e empleado mester ta protehi conta e influencianan negativo di nos tempo, cu mester percura pa aire cayente ta retira for di su localidad di empleo y cu den e localidad of na unda e empleado ta eherce su profesion, e ta ser exponi na temperatura di 5 grado mas halto cu e temperatura pafor, mester usa medionan pa baha e temperatura y e influencianan negativo cu esaki tin p’e empleado.
Temperatura halto por conduci na situacionnan peligroso di salud, manera batimento di curason, anshamento, presion halto, ataca di curason, perdemento di tino, atake y/of derame celebral y hopi mas.
Banda di e parti di salud tin e parti di comodidad. Ni docente, ni alumno por funciona optimal den un local demasiado calor.
Tempo ta bay perdi pa motibo cu muchanan no por concentra y ta bira incomodo. Maestronan ta cansa hopi mas liher y lo no tin mucho energia mas pa sigi cu nan trabou despues di scol.
Demotivacion y frustracion ta crece cada dia mas wardando riba e airconan cu a ser priminti cu “gradualmente” lo a ser instala na scolnan, cual porcierto lo a keda inhusto. Nos ta menciona cu “lo a”, ya cu cu cambio di Gobierno, esaki no a ser realisa.
Tambe tin varios docente di movecion y salud (gym) cu no tin sala pa duna les y tas haci esaki den e higra di solo pafo.
Un biaha mas SIMAR ta enfatisa cu e maestro mester ta afilia n’e sindicato pa ta protehi, p’e por conoce ley y educa su mes pa loke ta su derecho p’asina e por exigi esaki. Si nos ta desea di lanta ciudadanonan critico, nos como e profesionalnan cu ta guia nos futuro lider- y profesionalnan mester por duna ehempel y no acepta cu ta trapa nos derecho.
Nos cu t’esnan den kendenan nos alumno y studiantenan ta confia den nos scolnan, mester por para pa nan derecho di ta comodo y ricibi enseñansa den un ambiente sano y sigur.
Mas cu claro mester menciona cu mayornan, pagadornan di belasting y cu ta contribui financieramente cu scol, tambe tin un rol importante di exigi p’e seguridad y comodidad di nan yiunan. Pero nos gobernantenan y e Minister di Enseñansa, t’esnan prome yama pa percura p’e futuro di nos pais ta sigura dor di percura pa leynan ser cumpli entre otro pa cu su scolnan, caminda ta educa su ciudadanonan hoben, ta ser cumpli.
Ta di lamenta cu un pais cu ta ser yama “Aruba di 5 strea”, tin e ambtenaarnan di mas importante ta traha keto bay den calor.
Ban spera cu e siguiente Gobierno y e sigiente Minister di Enseñansa por cuminsa su gobernacion cu percura pa tur scol ta completamente aireacondiciona pa bienestar di enseñansa en general.


text:
E ultimo Concierto Dominical Donny Laclé di e aña aki atrobe tabatin un ambiente masha alegre. Un audiencia masha anima a gosa di hopi talento musical Arubiano.
24 Studiante di IPA Derde Jaar, bou guia de Mayra Kock-Garrido y Rosemarie Provence a canta y/o toca cuarta y asina a duna un bunita presentacion cu e.o. algun cantica di mucha, manera Canta un cancion, Maria ta den cushina, Trip den stad, Orjunchi y algun mas.
Melixa Werleman, alumna di canto di Mayra Kock-Garrido na november aña pasa, a haya un scholarship di Fundacion Donny Laclé pa Hoben Talento Musical, pa sigui cu su lesnan di canto y participacion den coro.
Y e aña tambe pa sigui les pa siña lesa musica. Melixa a laga esnan presente disfruta di e cantica “The Turtle Dove”, compaña pa Edwin Kock riba guitara y “Can’t help falling in love” compaña pa Mayra riba piano y a demostra cu e tin un futuro musical prometedor su dilanti.
Mientras e siguiente musiconan tabata prepara, e caha di glas a pasa rond, unda un y tur por a deposita un donacion pa nos por sigui yuda nos hobennan artistico cu un tipo di scholarship pa nan estudio musical.
Siguientemente algun alumno di Scol di Musica Rufo Wever a haya e oportunidad pa demostra nan talentonan musical.
Prome nos a scucha Ivan Ponson, kende a duna un bunita interpretacion riba piano di e piesa Aragonaise di Jules Massenet.
Despues e duo Justin Peña y Luis van Delden riba respectivamente guitara clasico y cuarta a laga e publico gosa di e cantica Nelly di Antonio Laura.
Como cu un pianista a cay afo, nos a haya Jonathan Ortega dispuesto unbes pa yena e lugar aki. Despues di a keda mas cu un aña sin toca piano, pa motibonan medico, algun tempo pasa Jonathan a sinta tras di piano atrobe y diadomingo el a haci un cos.
Tur presente a keda encanta despues di a scucha e tres piesanan: Vivian, Biblioteca Nacional y Umberto Croes di Padú Lampe. Nan a hasta pidi pa mas.
Jean Claude Richardson, compaña pa su maestro Serghio Jansen a duna un bunita presentacion riba nan guitara electrico di Ronda Alla Turca di Mozart
Finalmente nos a disfruta di musica di steelband. Tropical Vibes, bou direccion di Ronny Laclé, cu Ricky Figaroa riba baho, a sa di pone e bishitantenan “subi pista di baile” tocando tanto musica di Carnaval como musica crioyo. Y a crea un dushi ambiente.
Finalmente nos kier yama danki na tur e artistanan cu a presenta, tambe na Ray y su crew cu a percura p’e garganta y e stoma, n’e soundman Angelo Koolman y na Manchebo cu a pone su sistema di sonido na nos disposicion.
Como cu 26 di februari tin Parada Grandi di Carnaval, e siguiente concierto lo tuma lugar dia 26 di maart 2017. Keda pendiente.


text:
Koalishon i oposishon ku nan kortinanan di huma politiko pa laga pueblo lubida e subida miserabel di salario minimo ku 17 sen. Otro logro di kapitalismo krioyo.
Category: Ekonomia
Vereniging Bedrijfsslavendrijvers Curaçao
E delaster kenshi kolonial di VBC (vereniging Bedrijfsslavendrijvers Curacao) ta ku nan a kuminsa un kaso den korte kontra gobiernu pa e desishon di subi e suèldu mínimo ku 80 sen pa yega den futuro riba mesun nivel di e minimo di por keda na bida (bestaansminimum).
100 Logro di Kapitalismo Krioyo: Mantenshon di Refineria Isla
Na momentu ku despues di 30 ana bo ta laga 900 trahado for di Venezuela drenta pa yuda hasi un mantenshon ne refineria bo a plania konsientemente pa no inklui 900 trahado YDK. Esaki tur ku bendishon di politika i sindikalismo mientrastantu prensa ta wak i no ta kritika i inbestiga. Un akto destruktivo di kapitalismo krioyo ku amen di pastor.
100 Logro di Kapitalismo Krioyo – EFO
Niun diskushon. Niun solushon ofrese despues di dekadanan di e Apartheid pega den institutonan ku nos ta yama ensenansa i e hendenan ku ta domina e strategia pa tene skolnan di fundeshi pober pa asina tene yunan pretu pober ku e kalidat abou den nan klas pa pasa un prueba di EFO kompara ku skolnan ku ‘plaka’ ku si lo mira un futuro mas briante ku ayudo di nan skol i forsanan di kapital. E regla di oro di opreshon na Korsou i Karibe ta ku e yu pober pretu tin ku keda pober pe riku por keda blancha riku. Pa semper. Niki..
Antikristu Chiki
Kabes i stoma ta gruña
un alkemestria ku ta duna empoderamentu spiritual
den regionnan selestial
kaminda Selikor
no ta pasa pa 3 siman.
I no tin niun partisipashon
na un quiz di matematika
paso much’i skol pober
no ta konta
Manera
Johan van Walbeeck
Schweitzer
Vigdis Mensing-Jonckheer
Schroeder
Papiando ulandes lo salbabu
Aktuando makambiá lo resusitabu
Periodista pretu
pero
e no sa ainda
Skibi, raporta
tokante su komunidat
mane e ta na
Terneuzen o Goeree Overflakee ainda
Atabo awo para den un masa
ta grita pa un kambio tur kara skarpion dek ta
wak bo straño.
Solidarismo un bisio,
pa bo sobrebibi
bo mester di niun sinti,
agrediendo, hode esnan
debalua ku semper
b’a skupi afo.
Labor pretu feminino barata
T’asina b’a gana bo miones
Niun fondo di penshun
Niun sindikato
Diabel stima plaka
paga un abogado
lage gaña ko’i kens
pa hende sigi kai
den e graf di
genesidio pretu finansiero.
Antikristu chiki
Kumprando kurason dje pueblo
Bendiendo koper pa oro
Wak nan den bo pantaya
Skucha nan na radio
Lesa nan den korant
Mira kon nan ta sita skritura sagrado
Pulpito di prensa pagá
ta mente di hende.
Basha káká riba e grupo
elektoral mayoritario klase trahado
bisa ku nan ta bubé
votando robes,
nan ta bobo,
selektando partidonan robes
pero ta nan plaka si ta soru
ku e patronisado komersial
por pasa aviso na
bo emisora pa abo i
bo klase di ‘hende drechi’
por kome.
Ekonomia politiko di falsedat mediatiko di hubilo.
Skucha bon nan kurason
ta pomp asido.
Radio un refugio di ribirishi
Korant un sanktuario di sensashonalismo
Empresario den su imperio perverso
Honor ne redentor
Boutisa den yorá di un
multi mionario, rifero
Mansedumbru t’esun ku kere
ku nan mes t’e salbado,
wak pa bo n’ hoga den
e arka di adorashon.
Baron di weg’i number
ta indoktrina un pueblo
i ekspropia miones feu
nan saku i bin broma ku
K I R I W I C H I
Un pastor ta indoktrina
ku beibel den man
ranka bo diesmo i
indignifika dons
di bo yumuhe.
Tata spiritual di
e apostel bon proteha bou
di alanan dje periodistanan angeliko
Ku boka ta konfesa
fieldat na Kristu
Ku kurason silensioso
ta sera aliansa ku Satan
Kuenta di banko na Suisa
YDK blanku ke ta e mesias ekonomiko i politiko di un pueblo pretu empobresa
Kuantu hendemuhe pretu ta doño di un pomp di gasolin?
Kuantu muhe blanku ta brasa bara na Piskelat?
Bo predikashi komersial pega den purgatorio
Bo fe frakasa den un fiernu temporal
Santoli p’e sinberguensanan
Antikristu chiki
Kumprando kurason dje pueblo
Bendiendo koper pa oro
Wak nan den bo pantaya
Skucha nan na radio
Lesa nan den korant
Mira kon nan ta sita skritura sagrado
Abuzu Seksual den Paraiso di Apostel Lando
Tambe por yama pastor Papi Esprit i Raimy Juliet
Konstitushon Republika Liber di Korsou -Koperativanan di Number
Konstitushon Republika Liber Di Korsou: Art 35: 85% di tur ofisinanan di Robbie’s Lottery i Joe Black lo bira propiedat di pueblo i nan lo transforma den koperativanan di number kaminda tur ganashi lo keda reparti bek mesora den e respektivo barionan ku den pasado nunka a mira un redistribushon di miones di florin. E plakanan mionario ku ta deposita riba kuentanan di banko pafo di Korsou lo keda konfiska i inberti bek den e komunidatnan pa krea progreso sosial-finansiero institushonalisa. Asina ta – Asina ta.
Chinaçao
E kaha di Agio ta yen yen
(Eks) Minister Palm: 300 minimarket, nos a disidi ku ta pone un moratorio, lo no duna permit di establisementu te fin di 2016, nos mester sa ki tipo di pais ke.
E kaha di Velasquez ta pata pata yena ku biyete
E kalkulado ta mal bati
E kaha seya no ta traha
Lucky six
Kong li hardware
Hua Jian
Da You
E prome konsul general chines a bin keda den hotel pa 12 luna, despues ela bai buska un kas i muda na su residensia. Kapitalismo Kung Fu ta haragan
“Nami e resibu” t’e kodigo ku ta hasi su kara hostina, wowo yena ku desgusto mientras e ta vigila su fletskrin pa niun hende horte ora e mes ta horta.
Wah Fei
Heng Chang
Yuan Fu
Toi San
Sing Fun
Shik Tong Chang bosero komunidat chines: 320 toko, 5000 ontvanger ta hana tur luna 1.600.000. Nos ta kontrubui. Negoshi ta bon semper tanten e ta legal.
Kacho ta skupi riba mansa, kacho riba lembementu rab’i porko
I muskanan ta bula ront, I YDK ta sigui kome, chupa dede
Aviso ta bisa: ta buska un kunukero mester por papia chines i papiamentu
Poder ekonomiko ta keda solidifika pa un identidat fuerte
Mester di pretunan pa nos bibaaaaa
aaaaaaaAaaaaaaaA
Hong Kee
Big New
Hua Run
Luna Park
Aguasol
Alaska
Tim Magno den diskotek chines papiando riba independensia
BAB: miones di e ganashi dje tokonan chines-YDK ta bai afo, nan no ta keda inberti na Korsou
Kara punta paso ba bisa e koi no ta pan, e mansa no ta sirbi
Ata Sulvaran ta defende panaderia chines ku ta bende pan neshi djaka den korte. Plaka prome ku patriotismo.
Fokus Elrich, nos chinesnan ta fokus otro, nos no ta mas sabi ku bosnan
Xiong Fu
Jen
Peng Hong
Rui Xing
Xin Mao
Fruta berdura fresku
Unda nan ta anto?
Sra, pan mester tin un fecha di produsi i vensementu riba dje. No tin debate.
Nunka ba tende e koi? Oh.. Ta konta mesun kos pa beleg, bon. Si beleg, keshi, worst, ham eseinan.. Fecha mi amor, fecha..
Cali Manuel pa Direct 107.1: sra (min Jacoba) a mira chines na SDK (pa areglo Brooks Tower pa stranhero)? Minister Magali Jacoba: “No mi no a mira niun.” CM: “Ta kon nan ta regla nan kos?” Min Jacoba: “No, mi no sa.”
Zhong Xin
Hua Mei
Wah Fung
Guang Xing
Lan Yuan
Portuges ta bende ku chines paso e pretunan ku tbt traha pe nunka e tabata ke duna oportunidat pa nan subi di posishon i manega e negoshi.
Bo tin klabu? Kiko ta klabu? Pa kiko bo mester di dje?
Media: chines ta un komunidat trahado positivo
No nan ta kolonisa ku forsa ekonomiko danando kultura empreserial pretu
Hua Shop
Zhong Qiao
Sing Lieng
Shun Rong
Miracle
Happy
Antilles dryclean
10.000 florin permit bou mesa
Tereno a keda kla, edifisio a keda kla
Misa ta sera, sede ta sera, chinu ta habri tur ora
Nan ke kumpra Campo
Nan ke kuminsa un banko
Dikon bo ta kana mi tras?
Queens
Big World
Bow Wow
Tjen Sing
Sai Kung
Hung May
Hang On
Chang Long
New Lin Hong
Wu
Ming Round
Kim Sing
Yu Shiny
Ling Hua
Yet Kong
Ya Zhou
Lee Oun obanda
Sheng Xing
Prensa Plézi
E prome mainta di e luna di yanuari, dies or a bati un notisia di ultimo ora ta drenta na radio Hoyer, e reportero ta relata un suseso fatal kaminda 3 homber i un kuchu a laga Suffisant sangriente. Despues dje notisia di e prome dia di ana e lokutor bake feminino ta sigi ku su animashon, tokando un Tumba alegre di Doble R pa su oudensia mane nada speshal a pasa, komosifuera e prome nobo di morto no a kaba di sosode mes.
3 di yanuari Korsou atrobe ta spierta ku un otro notisia di asesinato, na mesun emisora e moderado di e programa di notisia i opinion ta prefera di no pone muchu atenshon na 3 hende morto den apenas 1 siman, e topiko di un ora i mei ta bira trafiko i strepi riba kaya.
Fin di 2015 den pitu Extra ta publika un deklarashon di parlamentario independiente Marylyn Moses kaminda e ta indika ku pa 2016 mester wak e votado bon paso nan a kwe un fada ku politika i si no tene kuidou nan por basha nan bala pa MFK. MAS99 ku ta keda patronisa pa MFK no ta hisa e notisia feu suela, sobra medionan ta drai kara hasi mane nada no a pasa kaminda par’i siman atras a uza mesun parlamentario komo e klabu pa dal e kaha di morto gubernamental sera.
Ta ora media ke, na nan kumbiniensia, ta wak kon por manipula ku notisia pa laga nan partido, interes ekonomiko, finansiero preferi lusi. Na Z86 no ta otro, einan bankeronan, presidente di banko sentral ta papia prome i na mayoria okashon einan so. Den nan resumen di ana 2015 nan konsentrashon tabata riba politika batiendo minister plenipotensario Marvelyne Wiels, Pueblo Soberano for di tur proporshon. E sektor priva no ta risibi mesun skrutinio eksagera, kasonan di froude mionario na Giro Bank no a keda menshona, Eric Garcia a keda proteha. Emsley Tromp su kontroversia na banko sentral ku raport KPMG i Kontroleria General, no a keda papia. PNP ku a sakrifika minister Balborda i ku un sra Verginie ku e kaso di aksidente durante marcha karnaval no tabata notisia di importansia humano pa nan. Cft ku a deklara ku sektor priva, bankonan i otro institutonan finansiero tin ku hinka man den kaha fuerte i inberti plaka den Korsou tampoko a risibi e atenshon nesesario pa e emisora pionero na Otrobanda.
Parlamentario Moses ku a dera gobiernu pa un minuto, no a bai den profundidat pero eks prome minister Asjes su retiro insplikabel si a fiesta kune, C-tex e proyekto di sentro di data fantasma ku a bai sawaka tampoko a elabora riba dje pa proteha nan hirarkia finansiero.
Dos ora i mei un resumen di ana di Z86 a resulta un hilaridat anto ketu bai den un shelu di pretenshon ku nan ta praktika “periodismo responsabel” manera nan mes ta kalifika nan mes den ” e resumen kompletu, e analisis final” di 2015.
MAS99, Krioyo, Fiesta FM na 2015 tabata entre otro e defensor di MFK, Robbie Dos Santos, Sure and Joe Black lottery. Gilbert Sparren no por a wanta e situashon manipulativo na MAS99 mas i a bula waya bai serka Direct kaminda e ta profila hopi mas miho ku un outoridat periodistiko ku tabata hasi falta na su delaster dunado di trabao. E fayo grandi ku Sparren a hasi ta pa pretende ku pueblo no tin mester di sa pakiko ela transishona pa un otro emisora. Periodistanan, reporteronan i propietarionan di media ta hole stinki di un arogansia di poder informativo kaminda nan ke sensura e berdat pa motibu di argumenta ku no ta pueblo su asuntu dikon un miembro di prensa ta hasi un mudansa laboral.
No solamente fresku pero tambe kulpabel pa tene un pueblo den ignoransia i sigui krea un airu di skonde kos i kore pa nan responsabilidat di enfrenta otro medionan di komunikashon riba nan aktonan di imoralidat den media.
Tur esaki ku amen di e grupo di periodistanan elitario ku a asisti e tayernan di UNESCO ku ofishalmente a kompromete nan mes pa alsa e nivel di produsi notisia na Korsou.
Den un pais ku pa mayoria ta identifika su mes komo kristian ta rebaha su mes ora e ta asepta ku ‘niun’ media a transmiti e ayuno I orashon nashonal hasiendo nan mes un dje kumplise mayo den kreando i alimentando e asina pa nan mes yama ‘krisis’ ku nos ta den. Ta resulta ku preparashonnan pa karnaval te dios di rango muchu mas haltu. Lo ta otro si nan Hesus tabata na bida i lo keda krusifika e ora ei si nan lo bai bibu mesora pasobra sanger ta bende, atentonan religioso di salbashon i sanashon di un nashon no ta konta den nan mundu komersialisa.
Reportero di Direct despues di un entrevista ku un parlamentario ulandes a keda enkurasha pa duna supermerkadonan ku nan preisnan haltu un kritika bon funda pero pa mesun moneda e boka grandi no ta habri papia riba un raport ku banko sentral a saka kaminda ta bisa ku ekonomia di bon di fiansa ta abuza di e fiado den nesesidat kaminda nan ganashi ta muchu grandi. Bon i otro fiansa mikro ta patronisa emisoranan manera MAS99 i Direct i pesei e raport nunka a bira notisia paso GL, MAS i otronan ta hana plaka pa pasa propaganda i aki e interes di pueblo no ta keda defende ku boka hanchu.
Kritika riba manego finansiero di bankonan ta keda bosifera sporadikamente pero ora presidente di Banko Sentral tei den studio di p.e. Direct e interogashon periodistiko ta dirti. E kabes di Banko Sentral na varios okashon a atverti ku nos nivel di bida ta muchu haltu. Lokual e kiermen ta ku klase medio i haltu ta fia, i spat plaka na kos ku no ta na nodi pero prensa iresponsablemente no ta profundisa den dje paso esei lo afekta su patronisadonan ku ta nifika un perdida di entrada ora ta eduka pa no hinka man den bo potmoni, hunga duru i konsumi produktonan pa loko.
Tabata prome minister Whiteman den su diskurso di ana nobo a duna signifikashon na e fenomeno di kolonisashon di plaka. Akinan prensa a hanja un oportunidat pa borda un diskushon publiko meskos ku tin awoki riba hisamentu di salario minimo. E dialogo riba entrada basiko nunka tabata un topiko pa media, i atrobe esaki ta keda refleha ora Direct ku konsistensia tin e privilegio komo un dje emisoranan popular di por entrevista minister di finansa Jose Jardim. Su dilanti den studio e entrevistadonan no ta hasi e pregunta kardinal ku e mester a hasi for di 2012 ora e titular di finansas a sinta: “Kiko lo ta e posibilidatnan pa oumenta un salario minimo teniendo kuenta ku Cft i presepuesto?”.
Ganando konfiansa di pueblo no ta bin ku hungamentu badjon tras di mikrofono ora esnan responsabel pa e malora ekonomiko-finansiero no tei. Ta tuma madures di tur akshonista den media pa sali na defensa di pueblo. Kibrando ku e miedu pa tene direktornan di kompanianan den sektor priva responsabel ta un riesgo grandi pasobra prensa su modelo ekonomiko ta traha pa drai riba nan plaka. Den un ana desisivo pa vota pa un parlamento nobo ku un gobiernu nobo e reto mester ta pa legumai e konkelmentu di manipulashon mediatiko i kuminsa stima e pueblo di berdat enbes di plama e meskla antikua di trese mitar berdatnan pa mantene e situashon sosiopolitiko i satifase e podernan ku ta goberna trai kortina na Forti. E lunanan benidero hopi kos lo pasa i pueblo lo testigua ku nan no ta interesa mas den e platonan putri ku prensa ke pusha den su korokoro.
Produkshon di notisia mayoria bja ta propaganda, e ta krea mensahenan ku ta konstrui karakter, aktitutnan pa laga hende pensa i aktua di djalunaa pa djadumingu den un malchi kolonial ku lo trese menos kambio posibel pa tene esnan ku poder i fortuna na Korsou den un posishon djingueri. Media un instituto ku ta trata su konsumido komo un mitar ser humano ku no merese atenshon informativo kritiko pa e sali for di e berans soshal ku nan a kondishone pa keda aden lo peligra su eksistensia ku ta mara na e eksplotashon ekonomiko ku ta kadukando.
Burda pa plaka te mannan ku a koba e buraku entre notisia di kalidat emansipatorio i notisia mediokre senshonalista. Dekadanan largu hefenan di redakshon, dononan di korant, televishon, wepsait, emisora ta fayendo den kibrando e aliansa ku kapital krioyo pa edifika un nashon. E tiki espasionan ku ta ofrese notisia riba sierto kalidat na sierto momentu por broma falsu pasobra ta e sobra mundu di media ta mediokre, no ta paso nan trabao ta asina fantastiko pero pasobra nan kompetidornan ta hasi un mal trabao. Ta e prosesonan aki ta soru ku esnan ku ta hunga rol di ta un medio di komunikashon konfiabel di kalidat haltu nunka ta sinti e preshon pa mester oumenta nan nivel ku defakto den ana 2016 mester ta un dje aktornan prinsipal pa transformashon struktural. Tin yen reto, tin boshi hende ku mester arepenti, pueblo di Korsou semper ku konsistensia a demostra ku nan tin e abilidat pa pordona, un transmishon di karnaval den HD no te kos. Tur esnan enbolbi den prensa sa ku no tin skapatorio o mane magno kanto-outor Nildo Martis a kanta: “Kambia bo manera…”.
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
E bentaha di kolonialismo ulandes ta ku ela produsi hende ku ta bai studia lei, gradua komo hurista, abogado, agita kontra atrosidatnan kolonial pero semper ninga di defende e pueblo aki pa medio di nan konesementu huridiko estatal i hiba estado NL dilanti mesa berde.
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Boutisa den sinberguenseria Amparo i su ruman multi-mionario Robbie Dos Santos no por habri band’i Coshel un supermerkado koperativa ku ta ofrese produktonan barata pa pueblo por alimenta nan mes. Kombiertiendo 5% di su ofisinanan di number den koperativa ku lo duna e ganashi bek na e bario tampoko lo mira lus di dia.
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
E ira di imposibilidat ta halando rosea den presidente di Banko Sentral, den su reinado di un kwart siglo e no a interesa su mes pa inberti den un programa eskolar di edukashon finansiero. Regimen di asosashon di bankonan no ta permiti pa eksisti un nashon di hende pretu ku ta kuida nan saku.
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Ni maske sigi hinka rudia pa Gregory Elias e no ta bai revela kon pa drai e negoshi di offshore pa muchanan di Ser’i Papaya tambe por gara miones, niun tayer agendà pa komparti konesementu kon ta krea fortuna.
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Palasio di gobernado pesta ku spokinan supmiso di tempunan aya suplando den su orea pa legumai e tentashon di bira soberbe i supversivo kontra korona i kasnan santu.
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba
Kueru Kurasoleño, Maskara Makamba


text:
Maroushka Cornelie: Airco ta un derecho
Desde September aña pasa, tabata tin un ola di calor inmenso riba Aruba y depues...
Ban yuda Kyrenne Croes yega Colombia pa tratamento
Julissa Hoevertsz ta vocero di famia di Kyrenne Croes y e ta parti tambe di...
Lyonel Dirksz ta cuminsa dialuna na Radio Bo Guia 88.9 FM
Manera cu nos a informa den forma exclusivo, mayan dialuna 8:00am, Lyonel Dirksz ta cuminsa...
“Aruba si sa” ta Tumba ganado di Carnaval 64
Den un Aruba Entertainment Center yen yen di publico amante di Tumba, a tuma luga...
GOBIERNO A NOMBRA DIRECTIVA NOBO NA LOTTO Pa DEPORTE
Precisamente riba dia cu Corte a dicta un "orde maatregel" cu Gobierno no mag haci...
A.M. Best ta afirma Credit Ratings di NAGICO
A.M. Best a confirma cu e “Financial Strength Rating” (FSR) of B++ y “Long Term...
Melvin Tromp: For di 8 aña pasa a cuminsa cambia statutonan di Lotto
"Te ainda mi no por caba di compronde con Parlamentario Endy Croes, despues di a...
Sv Britannia contra Dakota den semi final Copa Betico 2018
Awe diadomingo 21 januari lo tuma lugar e semi final di Copa Betico Croes 2018...
MACHIKA, Zumba y Soca Freestyle pa un y tur
Centro di Bario Brazil ta invita e hubentud y adulto di Aruba pa bin participa...
Croes na Sneek: Ki ora mishi cu Minister President lo bin reaccion
Parlamentario Endy Croes ta reaciona riba un articulo cu parlamentario Marlon Sneek, lider di fraccion...
Minister Bikker a laga stop operacion di Coney Island pa 2 dia
Relaciona cu e accidente/incidente di diasabra anochi na Coney Island, Minister di Husticia, mr. Andin...
Recordando Libertador Gilberto François “Betico” Croes
Despues di 32 aña di su partida di e mundo aki, nos di Aruba ta...
Director di Lotto presente na training di teamnan di TK
Sr. Di-Estefano Wernet Director di Lotto pa Deporte a haci un bishita na Baby Beach...
Situacion financiero di WEB ta stabil
Comportacion di pago en general ta bon, segun Luis Oduber, CEO y director di WEB...
Unidad motorisa ta activo for di comienso di aña caba
Nos ta den simannan di carnaval y unidad motorisa tabata activo durante di e prome...


text:
Introduccion
“Imita esnan cu pa medio di fe y pasenshi ta ricibi loke Dios a priminti.”—HEBREONAN 6:12.
1, 2. Con un superintendente biahero a considera e personahenan di Bijbel, y dicon nan lo por ta bon amigo pa nos?
“E TA papia tocante personahenan di Bijbel comosifuera nan ta bon amigo di dje.” Asina un ruman muher a bisa despues cu el a scucha un discurso di un superintendente biahero di edad. Y e ruman tabatin rason! E superintendente ey pa varios decada a studia Bijbel y siña hende for di dje. Ta pesey e homber- y muhernan di fe menciona den Bijbel en berdad tabata manera bon amigo di dje cu el a conoce henter su bida.
2 Lo no ta algo maraviyoso si nos por tabatin e personahenan biblico ey como amigo? Nan ta asina real pa bo? Imagina bo con lo tabata si nos por a pasa tempo cu nan y siña conoce hende manera Noe, Abraham, Ruth, Elias y Ester. Pensa riba e bon influencia cu nan lo por tabatin riba bo bida: e animacion y conseho valioso cu nan lo por a duna bo!—Lesa Proverbionan 13:20.
3. (a) Con nos por beneficia si nos studia bida di e homber- y muhernan di fe menciona den Bijbel? (b) Cua ta algun pregunta cu nos lo bay analisa?
3 Claro cu ta ora e ‘resureccion di hende husto’ tuma luga, nos lo por disfruta di e amistadnan ey den pleno sentido di palabra. (Echo. 24:15) Pero for di awor caba nos por saca beneficio si nos studia bida di e homber- y muhernan di fe menciona den Bijbel. Kico nos tin cu haci? Apostel Pablo a bisa: “Imita esnan cu pa medio di fe y pasenshi ta ricibi loke Dios a priminti.” (Heb. 6:12) Pero prome cu nos cuminsa studia e ehempel di homber- y muhernan di fe, laga nos analisa algun pregunta cu e palabranan di Pablo ta lanta: Kico ta fe, y dicon nos mester tin fe? Con nos por imita hende fiel di pasado?
Kico Ta Fe, y Dicon Nos Mester Tin Fe?
4. Kico hende ta pensa tocante fe, y dicon nan ta ekiboca?
4 Fe ta un bunita cualidad. Tur e homber- y muhernan cu nos lo bay analisa den e buki aki a consider’e un cualidad hopi valioso. Hopi hende awe no sa realmente kico fe ta encera. Nan ta pensa cu esey kiermen djis kere algo sin cu bo tin prueba of evidencia. Pero nan ta ekiboca. Fe no kiermen kere ciegamente, ni e no ta djis un sintimento. Ta peligroso pa kere cos ciegamente, y un sintimento por disparce un ora pa otro. No ta suficiente tampoco pa djis kere den Dios, pasobra Bijbel ta bisa cu “e demoñonan tambe ta kere esey, y nan ta tembla di miedo.”—Sant. 2:19.
5, 6. (a) Nos fe ta encera cua dos cos? (b) Uza un ilustracion pa splica con solido e fundeshi di nos fe mester ta.
5 Berdadero fe ta encera mucho mas cu kere ciegamente den algo. Corda con Bijbel ta definie. (Lesa Hebreonan 11:1.) Segun Pablo, nos fe ta encera dos cos. E prome ta cu nos tin fe den cosnan cu realmente ta existi pero cu nos “no ta mira.” Por ehempel, nos no por mira e “realidadnan” den cielo, manera Jehova Dios, su Yiu of e Reino cu awor ta goberna. E di dos ta cu nos tin fe den ‘loke nos ta spera’, esta, sucesonan cu ainda no a tuma luga. Por ehempel, nos no ta mira e mundo nobo cu pronto e Reino di Dios lo trece. Acaso esey kiermen cu nos fe den e “realidadnan” ey y den ‘loke nos ta spera’ no tin base?
6 Al contrario! Pablo a mustra cu berdadero fe tin un fundeshi solido. Ora el a bisa cu fe ta “e confianza firme”, el a uza un expresion cu por ser traduci tambe como “acta di propiedad.” Supone cu un hende a dicidi di duna bo un cas. Lo e por djis duna bo e acta den bo man y bisa bo: “Ata bo cas nobo aki.” Naturalmente, e no kiermen cu lo bo bay biba riba e pida papel ey. Loke e kier bisa ta cu e documento legal ey ta un prueba asina palpabel cu bo ta doño di e cas, cu si bo tin e acta den bo man ta comosifuera ta e cas bo tin den bo man. Di igual manera, e evidencia riba cua nos fe ta basa ta asina solido, asina convencente, cu ta comosifuera nos ta mira caba tur loke nos ta kere aden.
7. Kico berdadero fe ta encera?
7 Pues, berdadero fe ta encera un confianza bon funda y un conviccion firme cu ta enfoca completamente riba Jehova Dios. Fe ta laga nos mir’e como nos Tata amoroso y confia cu tur su promesanan lo ser realisa sigur. Pero berdadero fe ta encera mas. Fe ta mescos cu algo bibo; bo mester aliment’e p’e keda na bida. Pues, bo mester expresa bo fe pa medio di obra, sino e ta muri.—Sant. 2:26.
8. Dicon fe ta asina importante?
8 Dicon fe ta asina importante? Pablo a duna un contesta interesante. (Lesa Hebreonan 11:6.) Ta solamente si nos tin fe nos por acerca Jehova y agrad’e. Pues, fe ta indispensabel si nos kier cumpli cu e proposito di mas eleva y noble di tur ser inteligente: glorifica nos Tata celestial, Jehova, y mantene un bon relacion cu ne.
9. Con Jehova a demostra cu e sa cu nos tin mester di fe?
9 Jehova sa cu nos mester di fe, pesey el a percura pa nos tin ehempelnan cu por siña nos con pa cultiva fe y demostr’e. E ehempel di hombernan fiel cu ta dirigi e congregacion cristian mes ta un bendicion di Jehova. Y su Palabra ta bisa: “Imita nan fe.” (Heb. 13:7) Pero Jehova a duna nos mas ehempel. Pablo a skirbi tocante ‘un nubia grandi di testigo.’ E tabata referi na homber- y muhernan di antiguedad cu a laga un excelente ehempel di fe. (Heb. 12:1) Pero e lista di personanan fiel cu Pablo a menciona na Hebreonan capitulo 11 no ta completo. Bijbel tin cantidad di relato di bida real di hende homber y muher, di tur edad y di tur nivel di bida, cu a hiba un bida di fe y cu por siña nos hopi cos den e mundo sin fe aki.
Con Nos Por Imita e Fe di Otro Hende?
10. Con nos estudio personal por yuda nos imita e homber- y muhernan fiel menciona den Bijbel?
10 Bo no por imita un persona sin cu bo observ’e bon prome. Segun cu bo ta lesa e buki aki, lo bo ripara cu nos a haci hopi investigacion pa yuda bo observa e homber- y muhernan di fe aki. Lo ta bon si bo mes tambe haci algun investigacion adicional. Durante bo estudio personal, uza e publicacionnan cu bo tin pa bay mas profundo den Bijbel. Segun cu bo ta medita riba loke bo ta studia, purba di imagina e marco di circunstancia y background di e relatonan di Bijbel. Purba di mira e luga den bo mente, tende e zonidonan y hole e aromanan, comosifuera bo tabata eynan. Mas importante ainda, purba di saca afo ki sintimento e homber- y muhernan fiel ey tabatin. Asina nan lo bira mas real pa bo, mas conoci, y kisas lo bo hasta cuminsa mira algun di nan como bon amigo.
11, 12. (a) Ki ora lo bo sinti cu bo a siña conoce Abraham cu Sara mihor? (b) Con lo bo por beneficia di e ehempel di Ana, Elias of Samuel?
11 Ora cu di berdad bo siña conoce nan, lo bo kier imita nan. Por ehempel, supone cu e organisacion di Jehova a pidi bo pa expande bo sirbishi. Kisas bo a haya un asignacion nobo. Kisas nan a pidi bo bay biba na un luga cu tin mester di mas predicador urgentemente. Of talbes nan a pidi bo participa den un forma di predicacion cu ta nobo pa bo of cu bo no ta sinti bo mucho comodo cu ne. Mientras bo ta evalua e asignacion y ta haci oracion tocante dje, medita riba e ehempel di Abraham. Esey lo por ta un bon yudansa pa bo. E cu Sara tabata dispuesto pa bandona nan bida comodo na Ur, y Dios a bendiciona nan ricamente pa esey. Si bo tambe tuma un decision asina, lo bo sinti sin duda cu awor bo conoce nan mihor cu nunca.
12 Un otro ehempel. Kico si un persona hopi cerca di bo trata bo hopi malo mes, y bo ta sinti bo desanima, sin gana di bay reunion? Si bo medita riba e ehempel di Ana y wak con e no a laga e comportacion malo di Penina strob’e di rindi adoracion na Jehova, esey lo yuda bo tuma e decision corecto. Ademas, lo bo mira Ana mas manera un bon amiga. Asina tambe, si bo ta desanima pasobra bo ta pensa cu bo no bal nada, lo bo sinti bo mas pega na Elias ora bo studia e situacion dificil cu e tabata aden y mira con Jehova a consol’e. Y hobennan na scol cu ta haya hopi presion di nan coleganan di scol inmoral kisas lo sinti nan mas pega na Samuel despues cu nan analisa con el a reacciona riba e mal influencia di e yiunan di Eli cu tabata sirbi na e tabernakel.
13. Splica dicon no ta asina cu ora bo ta imita e fe di un personahe biblico bo fe tin menos balor.
13 Bo ta pensa cu ora bo ta imita loke otro hende a haci pa demostra nan fe, bo fe lo tin menos balor pa Jehova? Claro cu no! Corda cu e Palabra di Jehova ta anima nos pa imita hende di fe. (1 Cor. 4:16; 11:1; 2 Tes. 3:7, 9) Ademas, algun di e personanan cu nos lo analisa den e buki aki mes tambe a imita otro hende fiel cu a biba prome cu nan. Por ehempel, den Capitulo 17, nos por tuma nota cu Maria aparentemente a cita e palabranan di Ana. Ta bisto cu el a considera Ana como un ehempel p’e. Esey kiermen cu Maria su fe no tabata fuerte? No! Al contrario, e ehempel di Ana a yuda Maria fortalece su fe, di manera cu e mes por a traha un bon nomber cerca Jehova Dios.
14, 15. Menciona algun caracteristica di e buki aki, y con bo por haci bon uzo di dje.
14 E buki aki por yuda bo fortalece bo fe. E capitulonan cu ta sigui ta un compilacion di e articulonan di e serie “Imita Nan Fe” cu a sali den e edicion publico di E Toren di Vigilancia. Pero nos a agrega algun informacion nobo. Cada capitulo tin preguntanan pa yuda bo considera e informacion y aplic’e. Specialmente pa e buki aki nos a crea plachinan hopi detaya y colorido y a drecha algun cu tabat’ey caba y a haci nan mas grandi. E mapanan y e liña di secuencia cronologico di algun suceso tambe ta hopi util. E buki Imita Nan Fe a ser prepara pa nos uz’e den nos estudio personal, di famia y di congregacion. Hopi famia lo disfruta tambe di simplemente sinta hunto y lesa e relatonan na bos halto.
15 Nos deseo ta pa e buki aki yuda bo imita e fe di Jehova su sirbidornan leal di pasado. Tambe nos ta spera cu segun cu bo ta haya un amistad mas cera cu bo Tata celestial, Jehova, bo fe lo bira mas fuerte.


text:
Info Basiko
Studiefinanciering ta un beka ku bo ta risibí di gobiernu Hulandes na momentu ku bo apliká pa esaki. E kantidat di sèn aki ta pa bo paga bo skol, buki di skol, seguro i algun gastunan di bida. E kantidat di studiefinanciering ku lo bo risibí, ta depende di e entrada di bo mayornan i si bo ta biba riba bo mes. Pues mas entrada bo mayornan ta gana, menos ta e studiefinanciering ku lo bo risibí. Esaki ta nifika ku bo mayornan lo tin ku kopera ku algu tur luna. Sí bo mayornan su entrada ta menos i no por kopera financieramente, gobiernu Hulandes ta apliká e aanvullende beurs pa bo.
E studiefinanciering ta konsistí di tres parti. E prestatiesbeurs, un fiansa (lening) i bo karchi pa bo trafiká kune den transporte publiko (studenten ov).
Prestatiebeurs
E prestatiebeurs ta konsisti di basisbeurs, aanvullende beurs i e studenten ov.
E prestatiebeurs ta un fiansa. Si bo logra di kaba bo skol den 10 aña, e prestatiebeurs ta bira un gift (regalo). Tambe e lening di e studenten ov ta bira un regalo ora bo kaba bo estudio den e tempu stipulá
Basisbeurs
Tur studiante ku tin derecho riba studiefinanciering ta haña e basisbeurs.
Si bo ta biba riba bo mes, bo studifinanciering ta mas tantu.
Aanvullende beurs
E aanvullende beurs, bo por aplika pe, pero no ta obligatorio. Na momentu ku bo aplika pa esaki, DUO ta manda pidi informashon di bo mayornan pa por kalkula kuantu aanvullende beurs bo por risibí. Na momentu ku DUO no risibí e informashon aki, nan no por hasi un kalkula di e aanvullende beurs i bo ta risibi mensos studiefinanciering di loke bo tin derecho riba dje.
Fiansa (lening)
Banda di e basisbeurs i e aanvullende beurs, bo por aplika pa un fiansa. E fiansa aki bo tin ku page bèk despues di bo estudio, si bo haal bo diploma òf no, ku interes riba dje.
E fiansa no ta obligatorio i bo por aplika pe tambe pa un temporada kòrtiko so tambe.
Studenten ov
Ora ku bo tin derecho riba studiefinanciering, esei ta nifika tambe ku bo tin derecho riba ov. Ku e ov aki bo por trafika gratis rond hulanda, sea den weekend òf den siman, depende kua bo aplika pé. Depende bo eskoho di ov, por ehèmpel si bo skohe pa esun di siman, bo por kore den siman gratis kune i den weekend bo ta haña rebago riba e prèis pa e distansha ku bo a kore.
Sí bo no ta desea di tin e ov aki, kual tambe bo tin ku paga bèk despues di bo estudio, bo por keda sin aplika pa esaki, dor di geef door esaki na DUO.


text:
You are here
Prome Minister Eman Y Sra. Doina Ta Felicita Sra.Digna Lacle-Herrera
ORANJESTAD -- Siman pasa Digna Lacle-Herrera a celebra su 90 aniversario. Un edad respeta cu no ppor pasa bay sin mas.
Famia, amistadnan, bisiña y coleganan tanto di enseñansa como di politica a yega cerca pa saluda y felicita e dama Digna Lacle-Herrera. Un persona masha stima, respeta y hopi conoci den comunidad pa su poesianan bunita, pa a yuda hopi hoben cu awe ta adultonan responsabel y pa e politico corecto cu semper el a hiba.
Un hende cu no ta riña pa bisa e cos manera e ta, cu ta respeta otro y ta wordo respeta pa su bida ehemplar. Entre esnan cu a yega na Renaissance Ballroom pa felicita sra. Digna tabata Prome Minister Mike Eman, kende a wordo compaña pa su sra. Doina. Mike, kende sra. Digna conoce di tempo e tabata mucha, a regal’e un potret cu tin sentimentonan special p’e y pa sra. Digna. Un gesto cu a wordo masha aprecia.
E fiesta a bay den tremendo ambiente, sigur ora Sharon Rose a canta algun cancion bunita pa e cumpleañera. ‘Cu sra. Digna biba hopi aña mas pa sigui entretene nos cu su remitidonan den corant y cu su bunita y encantador poesianan’, a wordo expresa door di esnan presente. Sra. Digna Lacle-Herrera ta riba caminda awor pa celebra un siglo riba mundo.


text:
Diabierna ultimo a tuma lugar e evento di Golaso Street Legal riba e pista di Palo Marga, ta asina cu mirando cu tanto Diasabra como Diadomingo lo a tuma lugar e weganan di final di Fifa World Cup 2014 a opta pa core e Gosalo Street Legal event riba Diabierna. Mester remarca cu na Aruba tin hopi hende amante di …Read More »
Streetlegal
Father’s Day Streetlegal
All pictures of Father’s Day Streetlegal. Click to view full gallery…Read More »
Resultado di e ultimo Street Legal di luna di Mei
Diasabra ultimo un biaha mas amantenan di speed na Aruba por a jega Palo Marga pa asina practica nan deporte preferi di velodidad halto na un manera responsabel y reglamenta. Mester remarca cu henter luna di Mei tur weekend e pista di Palo Marga tabata habri pa un of otro actividad di speed y esaki ta danki na e officialnan …Read More »
Palo Marga ta continua cu su calendario di actividadnan Diasabra awor
Diasabra awor manera e ta programa riba e calendario 2014 Operacion Street Legal ta continua riba e pista di Palo Marga. Tur esnan amante di speed ta wordo invita pa no bai purba nan suerte riba nos cayanan di Aruba unda shon Polis tin chens di dunabo un procesverbal pa core duro sino jega pariba na pista di Palo Marga …Read More »
Mothers Day Street Legal a jega su parti final na Palo Marga
Despues cu Diasabra 10 di Mei pa motibo di awacero e caredanan di Mothersday Street Legal mester a wordo postponi na Palo Marga, Diasabra ultimo di tempran caba coredornan a cuminsa jega pista pa asina termina e caredanan aki. Un cantidad bastante grandi di coredornan a haci uso di e oportunidad brinda di por a inscribi Diasabra ainda pa asina …Read More »
Resultado di e April Street Legal event na Palo Marga
Diabierna anochi un biaha mas coredornan di tur parti di Aruba a jega pista di Palo Marga pa asina participa na e evento di Street Legal pa sera e luna di April. E biaha aki e competencia tabata den e categorianan Street Legal Auto, Brommer como tambe Scooter. Na final di e anochi e resultado a keda como lo siguiente:Street …Read More »
Kambio – awor tin Street Legal y Rondeklip Shootout
Trabou nan pa Drag Fest 2014 ta den full swing kaminda FAC y su Komishon Organisadó ta bai presentá na fanátiko, koredor y públiko di e deporte di drag race pa e fecha nan 29 y 30 di aprel y 1, 2 y 3 mei próksimo ku un kompetensia di drag race internashonal ku paisnan i isla nan nobo den …Read More »
After Carnival Street Legal a jega su final na Palo Marga
Siman pasa durante di e prome actividad official di Street Legal riba Palo Marga e head official Sr. Feli Lacle a bira malo den toren pa despues fayece cual a pone cu e caredanan a wordo suspendi y a continua Diasabra cu a pasa. Durante e actividad aki tur categoria di street legal a mira accion pa di e forma …Read More »
After Carnaval Streetlegal
UPDATED with pictures!Read More »
Carnival Streetlegal
UPDATED! Diasabra 8 Feb, 2014 Carnival Street Legal @ Palo Marga Intl’ Raceway Park. Categorianan Auto, Brommer, Scooter y Quadracer lo mira accion y lo tin premionan cash. Musica den man di Megateca Genie, wak pa bo no perde! February 8th, 2014Read More »


text:
Den sala di reunion di Directie Volksgezondheid (DVG) a fiesta despedida pa sra. Mary M. Croes-Koolman (personeelsfunctionaris) diahuebs 2 di maart ultimo.
Despues di mas di 40 aña di servicio como ambtenaar na Directie Volksgezondheid, Mary a opta pa bay cas haciendo uzo di su dianan di vacacion acumula pa dj’ey disfruta di su VUT desde dia 1 di mei 2017 y despues sigui pa pensioen.
E carera profesional di Mary desde su principio tabata na salubridad publico. Cu su 18 aña, dia 12 di augustus 1976, Mary a drenta servicio di gobierno como ambtenaar den ‘tijdelijke dienst’ den e funcion di hulpverpleegster na Gezondheidsdienst di Eilandgebied Aruba.
Na september di aña 1979 el a wordo translada pa e seccion di Administracion Medico.
Aki Mary tabata traha cu e peticionnan medico pa manda pacientnan pa exterior.
Dia 1 di juli 1982 Mary a haya su nombramento como ambtenaar ‘in vaste pensioengerechtigde dienst’.
En conexion cu introduccion completo di UOAZV dia 3 di mei 2001, despues di mas di 21 aña trahando den e seccion di Administracion Medico, tur tarea di Mary a pasa over pa AZV y traslado di Mary pa seccion di Personal na DVG a tuma luga.
Mary ta conoci pa ta un ambtenaar cumplido kende tabata haci su tareanan na satisfaccion completo di su superiornan. Mary su partida for di DVG ta laga un bashi atras pa su coleganan directo como tambe su coleganan cu a traha cu ne na DVG desde principio di su carera. E seccion di Administracion Financiero ta bay haya su falta tur merdia ora di lunch ya cu pa añanan largo nan ta lunch tur merdia hunto.
DVG ta desea Mary un fase di bida nobo yena cu bon salud pa por disfruta di e VUT y pensioen bon mereci. Masha danki Mary pa bo añanan di dedicacion pa salubridad publico di Aruba. Bo trabou desplega ta wordo aprecia pa hopi.


text:
Sandaleena a yega biblioteca
Sandaleena, the queen snail of Saba, a yega biblioteca di Aruba. Como cu Sandaleena ta un cocolishi cu ta carga su cas riba su lomba esaki a tuma su tempo. Pero awor e ta na Aruba pa conta muchanan di Aruba e storia di e mes y su amigonan. Autora di e buki ‘Sandaleena’, sra. Tricia Chammaa ta biba na Saba y recientemente sra. Helen Hassel, un docente di scol basico na Saba, a entrega un ehemplar di Tricia su buki na directora di biblioteca sra. Astrid Britten.
Banda di ta propietario y hostess di Brigadoon Restaurant na Windwardside, Saba, Tricia Chammaa ta un children's book writer. Cu e sosten di the William Froelich Foundation el a publica e buki titula "Sandaleena – The Queen Snail of Saba and Friends." Esaki ta su di seis buki y un di dos buki di e serie aki ta den produccion. Tricia Chammaa ta participa activamente den organisacion cu ta traha cu mucha na Saba.
Ilustrador di e buki ta artista visual Alejandra Zuniga. Alejandra a specialisa den ilustracion cu e medionan acrylic, gouache, inkt y potlood y despues di a traha e diseño na man e ta digitalisa e imahen den Photoshop. E artista a purba pa medio di imahen crea e storia cu ta siña mucha pa no tira sushi rond y tene Saba limpi y ‘unspoiled’. E caracternan den e buki tin nomber di personanan conoci den comunidad di Saba.
Riba potret: sra. Helen Hassel (para), un docente di e scol basico Sacred Heart na Saba kende a introduci un programa di lesamento despues di scol cu yama “Turn the Page” pa muchanan di klas 1 te 6. Pa e programa e ta invita autor Tricia Chammaa (sinta) na scol pa bin lesa storia pa e muchanan.


text:
Libertat di doló, herida i malesa, por logra esaki dor di tuma medidanan preventivo manera pasa angua i kombatimentu di plaga i yega na un diagnóstiko rápido i tratamentu serka un veterinario. Tambe mester sòru pa e ambiente kaminda e bestia ta frekuentá ta limpi i sigur pa evitá malesa i leshon.
Kada bestia tin derechi riba un kuido médiko adekuá p’e. Aki tambe ta konta, ku esaki por ta diferente pa kada un tipo di bestia. Algun kos lo ta igual pero algun lo ta kompletamente distinto. Pa un pushi lo bo no tin mester di un smet ku ta traha pata di heru pa kabai.
Laga nos kuminsá ku prevenshon di malesa, ku prevenshon bo ta evitá ku e bestia ta bira malu dor di protehé kontra di malesa.
Kachó:
- Serka yu di kachó ta kuminsá ku angua for di e momento ku e tin 6 siman, despues ta sigui ku sigur 2 ènter mas den e siguiente simannan. (esaki ta dependé di e skema di pasa ènter di e veterinario). Esun ku e yu di kachó mester haña pa protehé kontra (e malesa ku ta hopi eksistente na nos isla) parvo i malesa di kachó (ménos frekuente aki ta malesa di Weil i un malesa kontagioso di igra). Dia e tin 1 aña i despues tur aña atrobe ta bolbe ripití e anguanan aki pa evitá e malesanan ya menshoná. Hopi bia bo ta tende ku no ta hasi nada si ènter nan ménos, esaki por ta posibel pero e ora ei bo mester laga hasi un “titertest” serka nan pa wak si nan tin sufisiente antistof presente. No bai tira pará, pasobra tin muchu kaso di parvo i malesa di kachó presente riba e isla aki. Parvo i malesa di kachó ta malesanan hopi serio, ku ta hopi karu den tratamentu i hopi bia nan ta resultá fatal pa e kachó.
- Tur luna mester duna e kachó un tablèt pa e kou kontra di bichi na kurason, bichi na kurason ta algu ku e kachó por haña via di sangura. E larvanan ta yega via di e sanger na e kurason kaminda nan ta desaroyá nan mes den bichi basta grandi. Nan ta afektá e kurason ku tur konsekuensia ku bo por imaginá bo.
- Dependiendo di kiko bo a kustumá di uza, sea semanalmente/ mensualmente òf un bia den kada 3 luna, bo mester hasi tratamentu ku bo kachó pa protehé kontra di pruga i karpata. Pruga pasobra nan ta duna hopi grawatashi i pasobra pruga ta kontagia nan ku parasit di tripa ku tambe ta un bichi. Karpata pasobra kachónan por bira malu di nan i nan por haña bludumentu interno.
- Deshasí kachó di bichi ta sumamente Den e kaso aki ta trata di bichi ku tin den e tripanan komo por ehèmpel bichi di sinta, bichi hak i “spoelworm”. Esakinan ta otro tipo di bichi ku e bichinan di kurason. Bo ta kuminsá deshasí di nan di na momento ku e kachó tin 4-6-8 i 12 siman. kachónan adulto tin ku keda deshasí di bichi 2 -4 bia pa aña. Si akaso bo tin un plaga formal di pruga e no ta hasi daño pa deshasí un bia èkstra di bichi.
- Dor di sterilisá/kapa òf evitá ku un kachó ta tene relashon seksual bo ta evitá ku e por haña tumor ku ta kontagioso via di relashon seksual na nan partinan íntimo. E tumornan aki ta kosnan ku bo ta topa hopi riba nos isla.
Pushi
- Pushi i yu di pushi tambe meskos ku kachó chikí i kachónan adulto tin nan skema di pasa angua. Lokual ku ta komun bou di pushi ta malesa di pushi, malesa di nistermentu i Sida di pushi.
- Pushi tambe tin bichi den nan tripanan i meskos ku kachó tin ku deshasí di nan tambe, preferibel 4 x pa aña.
- Pruga i karpata ta mesun ferfelu pa e pushi ku nan ta pa kachó i atrobe dependiendo di kiko bo ta hasi uzo di dje maske ta un bia pa luna e ta rekerí bo atenshon.
Kabai
- Deshasí di bichi, kada 3 luna sigur si tin buriku tambe presente. Buriku tin mas lihé bichi di pulmon lokual ku ta masha peligroso pa kabai. Ta masha importante pa dun’é un tratamentu di Ivermectine, na servisio veterinario bo por laga hasi un tèst ku su sushi pa fl. 7,50 anto si bo kabai no tin bichi, na un prinsipio no tin nodi di duna tratamentu kontra di bichi.
- Laga pasa angua tur aña.
- Laga e smet ku ta traha sapatu pa kabai wak e kada 4 -6 siman.
Ku tur e medidanan aki bo por evitá pa un gran parti ku bo animal doméstiko ta bira malu. Asina bo ta evitá tambe ku bo ta haña bo ku hopi gastu di un veterinario. Dimes un bestia por bira malu ni maske kon bo a prevení. No ta tur malesa bo por prevení. Esei ta konta meskos ku pa hende, lástimamente pa bestia tambe.
Bestia tambe tin derechi riba un bon trato di un veterinario den kaso di malesa òf un desgrasia. Bo no por laga un kachó ku un pata kibrá sigui kana riba dje òf por ehèmpel un kachó ku sarna tampoko bo no por laga sigui kana rònt asina pasobra e no ta kumbiní bo hasi algu kuné. Si bo mes bai spalk e pia òf bo mes bai hunta remedi riba e sarna mayoria bia e problema ta bira pió i bo ta hasi mas daño ku bon. Mayoria di kosnan ku hende ta hasi uzo di dje, kosnan komun i koriente no tin e efekto deseá.
Remedi preskribí pa un hende no ta adekuá pa bestia. Esakinan ta kosnan ku bo mester pensa promé riba dje promé ku bo kuminsá ku krio di bestia. Mi por i ke paga p’e? Si bo no por òf no ke, no hard feelings, pero mihó bo no kuminsá ku krio di bestia. E bestia ta dependé di bo i e ta bo responsabilidat pa e haña e kuido nesesario.
Si un bestia ta hopi malu no lag’é sigui sufri dor di warda te dia òf ora e muri i dun’é e balor di un fin digno. Un fin digno no ta un biahe “one way” pa Landfill òf mondi. Un fin digno ta eksihí un bishita di dòkter pa yuda sak’é for di su sufrimentu. E ta algu hopi difísil, niun tiki agradabel pa hasi i e ta kostoso pero e ta algu ku ta forma parti di bida. Tuma responsabilidat
©Rescueracao, credits translation Denice Bezemer


text:
“Mirando tur e sucesonan cu ta pasando internacionalmente den e dianan aki, mi no por keda sin pensa kico ta e efectonan cu lo tin pa Aruba.
Nos por ta testigo di e saldo di morto y herido cu e marcha organisa pa oposicion na Venezuela a laga atras. Y esaki ta algo cu ta y lo afecta nos isla mas ainda, mirando e cercania y e cantidad di turista cu ta bishita nos isla diariamente”, Parlamentario Romero ta splica.
“Crisis na Venezuela ta bayendo di mal en peor, y esey ta e tristo realidad cu nos por ta testigo di dj’e.
Ki dia nos por tende for di Gobierno e plannan cu tin den caso cu e problema aki escala?; Si nos tin problema pa para un boto cu hendenan purbando di drenta ilegalmente na nos isla, con nos lo para 100 of mas boto si un dia nan dicidi di sali di nan pais y bin Aruba?; Con prepara nos lo ta pa e ola di refugiado aki?;
Cuanto nos lo por para?;
Ki rol Hulanda lo por hunga den dje? Ki efecto esaki lo tin ariba nos economia?;
Ki efecto esaki lo tin riba nos bida social?”
Segun e Parlamentario, “E preguntanan aki ta loke ta biba den nos pueblo, y ta nos mesun ciudadanonan ta expresando esaki na nos ora di bishita nan cas. Pero lastimamente nos no tin un contesta pa e preguntanan aki mirando cu Gobierno mes no ta bin dilanti cu un plan preventivo. Nos no por warda algo asina pasa pa despues cuminsa actua.
E problema aki ta bay hopi mas leu cu politica. Nos mester ta den un estado di alerta pa por preveni lo pio”, Parlamentario Romero a conclui.


text:
Islam
Islam (arabe:الإسلام al-’islām,) ta e religion monoteístiko artikula dor di e Qur’an, un teksto religioso konsidera dor di su atherentenan pa ta e palabra di Dios, anto dor di e siñamentunan anto ehèmpelnan normativo di Muhammad, e profeta di Allah. E palabra Arabiko 'Islam' ta kuminsá ku ; salaam (سلام) ku kemen 'Pas'. I e palabra 'Islam' kemen submishon na Dios. Un atherente di Islam ta wòrdu yamá un musulmán òf mòslim.
Mòslimnan ta kere ku Dios (Allah) ta unu i inkomparabel anto ku e nifikashon di bida ta pa alabá Dios. Nan ta mira nan religion komo e version kompletá di un fe primodial monoteístiko revelá na varios luga i tempu promé, inkluiendo e profetanan di Abraham, Moses anto Hesus. Praktikanan religioso ta inklui e sinku pilarnan di Islam, ku ta e sinku aktonan obligatorio di alabansa. E lei islámiko (Arabic: شريعة Šarīʿah) ta toka riba virtualmente tur aspekto di bida i sosiedat, enkompasando tur kos di bankonan te ku guera pa bienestat anto e medio ambiente.
E mayoria di mòslimnan ta hòr na un di e dos denominashonan, e Sunni of Shi'a. Mas o menos 13% di tur mòslimnan ta biba na Indonesia, e pais musulman di mas grandi na mundu. 20% ta biba den Medio Oriente 2% na Asia Sentral, 4% den e paisnan otro di asia, anto 15% na Afrika sub-saháriko. Komunidatnan basta grandi tambe ta biba na China anto Rusia, anto partinan di Karibe. Komunidat di konvertidonan i imigrantenan tambe ta wòrdu haña na kasi tur parti di mundu. Ku mas ku 15.7 bion mòslim formado mas ku 23% di poblashon di mundu, Islam ta e religion di dos mas grandi na mundu anto segun sierto fuentenan e religion mas lihe kresiendo na mundu.


text:
by LocoGamer | Jan 6, 2018 | Nintendo, PC, Playstation, Top News, XboxBurnout Paradise tabata un di e miho arcade racing games cu a sali riba PS3, Xbox 360 y PC na 2008, tambe e tabata ulimo wega den e series di Burnout games. Awo ta parce cu na Japon, porfin e wega aki lo haya untiki bida back, ya cu tin un release date pa un HD...
by LocoGamer | Jan 4, 2018 | PC, Playstation, Top News, XboxNos tur sa cu EA su Battlefont 2, no a bay mucho bon…no nevermind e la bay basta malo. E wega mes ta bon pero EA su decision nan ta loke a caba cu e wega prome cu e la sali, ni despues cu e free DLC di The Last Jedi, e sales nan no a echt subi. Disney tambe sa...
by LocoGamer | Nov 22, 2017 | PC, Playstation, Top News, XboxTurning Tides ta e di tres DLC di Battlefield 1 y riba nan website tin poni cu dos map nobo di e DLC lo ta playable desde 11 di december pa premium pass owners. E dos map nan aki ta Cape Helles y Achi Baba. E DLC aki lo trece tambe seis weapons nobo mane e M1917...
by LocoGamer | Nov 20, 2017 | Game Related, Top NewsSiman pasa, EA a laga sa cu nan lo kita e microtransaction di Battlefront II pa un temporada. Nan a tuma e decision aki despues di e backlash pisa cu nan a haya cu e loot crate system di e wega. Awo ta parce cu nan stock market tambe a sufri, despues di e backlash, ya...
by LocoGamer | Nov 20, 2017 | Game Related, Top NewsE developer di The Witcher, CD Projekt Red su upcomming RPG, Cyberpunk 2077, ta un di e wega RPG mas anticipa den e industry. Ya cu ta parce cu nan lo kier bula den e e trend di “games as a service model”. Esey kiermen cu nan lo keda build up e game, despues cu e sali...


text:
Kico ta impulsa nos pa e iniciativa di “Visión un Millón”? E ta pa nos comparti e fe Cristian.
E mandato di Jesus den Mateo 28:18-20 mester wordo comprende como un responsabilidad corporativo den cua cada creyente ta obliga y mester wordo organisa y entrena pa cumpli cu esaki. Ora Hna. Elena White a ofrece consejo inspira na e iglesia, e la bisa: “Na nan (e Adventistanan) a wordo confia e trabou di dirigi e ultimo amonestacion na un mundo cu ta bai perdi. Ningun otro obra of trabou por waordo compara cu esun aki y nada mester desvia nos atencion di esaki.” (EV. 17) E urgencia di e evangelio ta demanda cu e testigonan di Cristo no ta warda te ora otro hende bin cerca nan sino, como esnan manda nan ta pre-activo pa aserca esnan cu tin un necesidad di un comprondemento mejor di nan relacion di fe.
Kico ta "Visión un Millón"?
- Recluta, instrui y desafia cuarenta y cinco mil Adventista den e teritorio di Union Venezolano Antillano, di e miyon di e miebronan propuesto den henter e teritorio di Division Inter-Americano pa nan comberti den disipelnan ferviente, involucrando nan mes activamente den gruponan chiquito y otro ministerionan diferente entre e lunanan di Juli 2011 – Juli 2013.
- E personanan aki lo participa activamente den actividadnan manera: ayuno y oracion, estudio di Beibel, estudio di Spirito di Profecia , y e iniciativanan misionero general paden y pafo di e iglesia, diseña dor di e organisacionan, y esnan forma den gruponan chikito.
- E miembronan di “Visión un Millón” ta e protagonistanan principal di e programanan. Algun di nan lo ta lider di gruponan chiquito.
- Cada administrado y director di departamento di Division, Union y Asosiacion of Mision, mester prepara matrialnan di promocion y estrategianan di participacion di e miembronan di iglesia den “Visión un Millón”, atraves di nan areanan di responsabilidad y iniciativanan di nan departamento.
- E miembronan di Vision un Miyon lo funciona como e agentenan principal di ganancia di almanan den Union Venezolano Antillano y Aruba durante e quinquenio 2011 pa 2015.
- Cada pastor mester dirigi e operacion Vision Un Miyon pa sigura participacion di e miembronan a traves di e diferente gruponan forma pa e departamentonan.
Con “Visión un Millón” lo wordo implementa?
- E Union Venezolano Antillano lo pasa na tur e camponan local pa splica e programa y planifica estrategianan pa su ejecucion.
- E personanan cu lo ta participa ta:
- Directiva di Union: presidente, secretario y tesorero
- Secretario Ministerial di Union
- Director Ministerio Personal, Sabat School y Evangelismo di Union
- Director di Ministerio di Hende Mujer, SIEMA, SEDA y Ministerio di Mucha di Union
- Director di Salud y Educacion di Union
- Director di Mayordomia di Union.


text:
Biblioteca ta keda habri durante Kerstvakantie e luna aki
Tradicionalmente biblioteca ta cera algun dia durante periode di Kerstvakantie. Minister di Enseñansa, Michelle Hooyboer-Winklaar, a tuma e decision pa no cera porta di Biblioteca y lag'e keda habri riba dia 23, 27 y 30 di december proximo. Biblioteca ta un sitio pa duna servicio na publico, cu e tarea principal pa yuda nos muchanan yega na e bukinan cu ta necesario pa nan estudio y desaroyo general.
"Lesamento ta habri porta pa un mundo yena di posibilidad y di imaginacion, un universo tin biaha hopi real y fantastico, cu ta logra emociona nos, y habri nos mente mas hopi posibel. Banda di esey, bo ta adkiri un conocemento amplio di vocabulario y idioma, cu despues lo yuda bo den bo estudio", e mandatario a duna di conoce. Ta haci un apelacion na tur mayor y hoben, pa probecha e dianan di vakantie y busca nan bukinan na Biblioteca Nacional pa nan lesa y haci uzo di tur e servicionan cu nan ta ofrece y disfruta di un variacion di bon bukinan disponibel eynan."


text:
Durante e siguiente 3 añanan aki, Minister di Enseñansa di Aruba, Departamento di Enseñansa, Dienst Publieke Scholen y Centro pa Inovacion y Guia Educacional (SIGE) di Corsou lo traha di cerca cu otro, basa rib’e acuerdo di cooperacion cu a firma recientemente, den cual ta stipula cu lo traha riba diferente meta di interes comun pa medio di intercambio di informacion y conocemento. E intencion ta, segun coordinado di e centro di Corsou ta splica, pa logra inclui Boneiro tambe den e acuerdo aki.
Meta di e acuerdo di cooperacion aki ta pa traha hunto riba diferente area di Enseñansa, cuminsando cu un enfoke riba Arbeidsgericht Onderwijs (AGO) na Corsou y Scolnan Practico di Ofishi (SPO) na Aruba. E prome proyecto ta encera un plataforma digital online caminda docentenan trahando cu alumnonan cu necesidad special den educacion na un forma colaborativo ta traha hunto intercambiando informacion riba miho practicanan den klas, material y ta consulta otro den un setting profesional colegial.
E plataforma digital aki lo fungi tambe como base di intercambio pa diferente investigacion riba nivel micro y meso cu lo tuma luga den e 3 añanan venidero rib’e tipo di enseñansa cu ta wordo duna na AGO y SPO. E meta principal di e investigacionnan aki ta pa halsa e calidad di enseñansa y educacion dor di traha mas ‘evidence based’ y coherente e necesidadnan actual di nos hobennan pa cu nan desaroyo personal y laboral. Resultadonan di e investigacionnan simultaneo lo keda presenta durante un conferencia anual, cual e aña aki lo tuma luga pa prome biaha na Corsou den luna di september.
Solange Olaria, di SIGE ta splica cu na e islanan nos ta papia e mesun idioma, nos tin e mesun retonan y metanan comun pa cu e desaroyo di nos hobennan.
Dor di esaki ta explorando kico cada isla por siña di e otro y coopera den desaroyonan hunto. SIGE ta traha na bienestar di hobennan entre 0 pa 24 aña di edad den tur faceta di nan bida.
E colaboracion entre SIGE y Aruba ta concentra e. o. riba desaroyo di profesionalnan, educadonan y mayornan cu tin necesidad di sigui desaroya nan abilidadnan y competencianan den con pa anda cu e hobennan di awendia, asina Solange Olaria a agrega.
Minister di Enseñansa, Michelle Hooyboer-Winklaar, ta reconoce e balor agrega di e acuerdo aki pa e bienestar di nos futuro generacionnan y e desaroyo continuo di esunnan liderando, guiando y fortaleciendo nos futuro generacionnan; nos educadornan. E similaridadnan den e. o. context lo fungi como base solido pa traha hunto riba retonan y metanan cu nos islanan tin en comun y alabes crea un sin fin di posibilidadnan pa sigui stimula colaboracionnan sostenibel den nos Enseñansa.


text:
AVP a vota pa contra integridad, y pro corupcion
“AVP un biaha mas a demostra su cara berdadero na momento cu di un banda ta papia di integridad, hasta traha supesto leynan di integridad, pero ora nan mester a para pa integridad mes, nan a scoge pa NO hacie. Ta prueba di politiconan cu ta bisa un cos, pero ta haci otro. Lamentablemente esaki ta conta pa tur 12 Parlamentario di AVP, maske nos sa cu no ta tur kier a bai e direccion aki pasobra e ta contra nan principionan”, lider di MEP Evelyn Wever-Croes a duna di conoce.
Glenbert Croes den su disertacion a trece lo siguiente padilanti: “Dicon a cuminsa cerca Paul Croes, siendo cu tin pruebanan cu varios di e ontheffingnan a inicia cerca otro Ministernan?
Aki mi tin un ehempel di un peticion pa ontheffing cu a wordo entrega cerca Minister Benny Sevinger na september 2016, y e mesun dia Minister Sevinger a aprob’e y despues a mand’e pa minister Paul Croes. Paul Croes a tuma dos luna y a aprob’e na december 2016. P’esey mi ta puntra, dicon a cuminsa na Paul Croes?”
Guillfred Besaril a enfoca rib’e diferencia cu tin entre e investigacion penal pa Ministerio Publico y e responsabilidad constitucional di Parlamento.
“Awe nos no ta tratando e pregunta si Paul Croes ta culpabel si of no, esey ta keda pa husticia determina. Awe nos ta tratando e pregunta si como sospechoso di un corupcion asina serio Paul Croes ta gosa di e confiansa di e Parlamento aki pa sigui como Minister si of no.
Pa nos e contesta ta no!”, Besaril a splica.
Dangui Oduber a elabora mas den extenso rib’e corupcion di cual e Minister ta wordo acusa di dj’e. “Paul Croes tabata duna miles di ontheffing y asina e perhudica 2000 mama y tata di famia cu awe ta sin trabou, pasobra Paul Croes a aproba pa hendenan bin di exterior pa haci nan trabou. Bo kier bisami cu na Aruba no tin hardinero? No tin dishwasher? No tin security guards?
Na momento cu Paul Croes a aproba pa tres persona bin di otro pais pa bira security guard, tabatin 22 persona local sin trabou ta buscando trabou como security guard.
Asina mes Paul Croes a duna e aprobacion. Esey ta e abusonan cu a tuma lugar”, Oduber a splica.
Chris Romero tabata cla: “Aki no ta importa cu si ta un Minister hoben of no, simpatico of no. Aki ta trata di un caso di corupcion serio, y mester wordo atendi cu seriedad.
E Parlamento aki no ta mete cu e caso bou investigacion, pero e Parlamento aki mester carga su responsabilidad si, y no por haci manera nada a pasa”.
Ady Thijsen a avisa pa e consecuencianan, “Si nos no carga nos responsabilidad awor, bo mes ta habri caminda pa Hulanda bin mete un biaha mas. P’esey ta asina importante pa nos carga nos responsabilidad. Pasobra como Parlamentario bo tin cu para pa democracia, bo tin cu para pa nos constitucion, y bo tin cu para pa e principionan di bon gobernacion.”
Xiomara Ruiz-Maduro tabata hopi enfatico cu Paul Croes no a actua su so.
Segun e Parlamentario, “Mike Eman ta esun cu a manda hende entrega keho contra Paul Croes na Landsrecherche. Mike Eman tabata na altura di e corupcion y nunca a para esaki Trias Politica ta trece un division den podernan, y den e caso aki Ministerio Publico ta encarga cu e control hudicial, y Parlamento ta encarga cu e control constitucional.
A base di nos Constitucion Parlamento no por haci nada otro cu retira e confiansa den e Minister concerni”.
Mester bisa cu e Parlamentarionan di MEP tabata hopi bon prepara, y cada un a duna un presentacion tremendo. Contrario na e Parlamentarionan di AVP cu no tabata bon prepara, y mas bien a bin pa tira cu lodo, pa desvia atencion y a vota contra e mocion di desconfiansa.
Lamentablemente, e Parlamentarionan di MEP a wordo insulta pa e coordinadornan di Mike Eman den Parlamento, y mester a defende nan mes contra hopi atake baho.
Asina mes, bo por mira cu MEP tabata bon prepara, y a score rib’e Parlamentarionan di AVP cu no tabatin ningun argumento.


text:
CASUALIDAD OF DISEÑO?
Dicon un Abeha Por Bula Baha for di Cualkier Direccion?
ABEHA of bij por bula baha sin problema for di casi tur angulo. Con bin?
Pensa un rato riba lo siguiente: Pa un bij por bula baha un caminda sin problema, e mester reduci su velocidad te na casi cero net prome cu e baha. Con e por logra esey? Wel, ta logico cu e mester calcula dos cos: speed y distancia. Despues e mester adapta su velocidad teniendo cuenta cu e distancia. Pero esey ta algo hopi dificil pa mayoria di insecto. Dicon? Como cu nan tin dos wowo hopi cerca di otro y nan no por ahusta nan enfoke, nan no por calcula distancia.
Hende tin un vision binocular, pesey nan por calcula distancia. Den caso di un bij ta diferente; un obheto ta parce di bira mas grandi segun cu e ta acerca e obheto. Y mas cerca e yega di e obheto, mas lihe e obheto ta parce di bira grandi. Investigadornan na e Universidad Nacional di Australia a haci un experimento, y nan a ripara cu abeha ta baha su velocidad pa e grandura di un obheto keda relativamente mescos. Pues, pa ora cu un bij yega caminda e kier yega, e ta baha su velocidad te na casi cero y asina e por baha sin problema.
E revista Proceedings of the National Academy of Sciences ta bisa: “Lo por implementa e mesun principio simpel di aterisahe aki ... den e sistema di nabegacion di robot cu ta bula.”
Kico bo ta pensa? E habilidad cu abeha tin pa baha for di cualkier direccion a bin di evolucion of di creacion?


text:
Kico ta aumenta e probabilidad cu un mucha ta experiencia lectura como algo positivo? Esaki ta depende di varios factor. Stichting Lezen (https://www.lezen.nl/succesfactoren-leesbevordering) ta distingui, a base di estudio científico, ocho factor di exito pa promocion di lectura y di educacion di literatura, Michella Steenvoorde Lacle ta splica.
PUNTONAN 7 DI EXITO TA:
COMBERSA, MEDITA Y ELABORA RIBA E BUKI
Buki ta implanta marcanan den nos memoria. Nan ta wordo procesa dor di e cerebro cu ta lesa. Papia riba literatura, combersa riba bukinan, sea si esaki ta cu mayornan, amistad o docente, tur tin un efecto positivo. P’esey ta importante pa alenta e mayornan pa discuti riba literatura y opina riba diferente buki cu e muchanan, segun Steenvoorde Lacle.
Tambe pa intercambia opinion na momento di conta storia, ta vital den e bida di e mucha.
Asina e mayor ta percura pa un impacto positivo den alfabetisacion, y mucho mas ainda si e lectura ta interactivo. Muchanan di edad preescolar cu wordo cuestiona den e sesion di imagennan, personahenan y eventonan den historia, progresonan nobo den e vocabulario cu e muchanan ta lesa normalmente.
Specialmente elementonan mas complejo den alfabetisacion, cu studiantenan Hulandes tin relativamente poco puntuacion, segun PISA y PIRLS, por yuda den charlanan tocante bukinan. Papia y discuti tocante un buki ta facilita e vinculo entre e texto y su propio conocemento y experiencia, Michella Steenvoorde Lacle ta conclui.


text:
Tata Amoroso cu awe Bo ta duna nos e oportunidad di ser agradecido y pa nos no lubida facilmente tur e bendicion nan cu Bo ta colma nos cu ne cada dia di nobo. Danki pa e bendicion di tin un famia den cual Bo ta manifesta na nos cu Bo ta stima cada un di nos. Señor awe mi ta desea pa Bo graba den mi bida e leynan di Bo amor pa asina mi curazon por move den un solo direccion; husticia, pordon y compasion. Laga cu nos por mustra na henter humanidad e cara di Bo amor, pa nos ser un Cristian autentico cu no ta husga ni condena y cu semper sa di pordona y duna cu mannan generoso. Nos no kier cay den e eror di husga ni condena. Siña nos pa descubri den lo demas e miho di cada uno, su virtudnan y su bon obranan. Señor awe Bo ta mustra nos cu e ley di sabat no ta mas importante cu e amor pa nos prohimo. ( Luc. 6,1-5) Señor laga nos stima manera Abo ta stima y pordona tanto manera Abo ta haci. Duna nos Bo Spirito Santo pa nos por logra esey. Amen.
Orashon di dia 9 september 2017
Posted in Orashon di Dia


text:
Awe nos ta celebra e echo mas importante y mas grandi den historia di mundo. Cristo a vence morto y a resucita. Na momento cu mei anochi e bela di Pasco wordo cendi e ta representa e luz cu a vence scuridad, e bida nobo cu a vence morto. Asina nos por grita Gloria Gloria Aleluya den nomber di Señor. Tristesa ta cambia den alegria. Luto ta cambia den baile. Cristo Resucita, Bo ta Bibo yuda nos acepta Dios su promesanan cu esun cu kere lo biba. Kita e piedra of piedranan cu ta den nos caminda cu ta stroba nos di sali for di nos graf, di nos bida bieu. Cu e luz bin resplandece den nos alma. Cu nos ta hendenan nobo, hendenan resucita y asina nos por canta hunto cu e coronan di angel Gloria Gloria Aleluya. Nos alma a keda salba. Amen.
Orashon di dia 16 april 2017
Posted in Orashon di Dia


text:
Electric Festival ta confirma su Line-up pa September 2014
E prome artista nan pa Electric Festival 2014 ya ta CONFIRMA: Lil John (EE.UU.), Loco Dice (Alemania), Knife Party (Australia) y DJ Carnage (EE.UU.) kendenan lo Continue Reading
Confession Club tin su I Love Sefie Party
Diasabra awor lo bai tin na Confession Club e I Love Selfie Party. E fiesta aki ta promove pa tur hende saca un Selfie durante Continue Reading
CoolFM 98.9 lo trece bo “NEON SENSATION” Dia 28 Mei den Confession Club
Cool Fm bo Radio nr 1 lo trece NEON SENSATION den Confession Diaranson 28 di mei Bispo di Hemelvaarts dag prepara bo neon outfit y Continue Reading


text:
Minister di Salud Publico, Cuido di Nos Grandinan y Deporte, Dr. Carlos “Alex” Schwengle a topa diabierna anochi cu e team campeon di Division Honor, esta Deportivo Nacional, na Marina Pirata Restaurant. Durante e anochi hungadonan, dirigente, representantenan di Directivanan di Lotto pa Deporte, ASU, COA, FFD y AVB a pasa un anochi ameno.
Mr. Di-Stefano Wernet di Fundacion Lotto pa Deporte a habri e anochi gradiciendo tur presente y a felicita e team pa nan logro despues di 10 aña, pa bay cas cu e titulo maximo den futbol. Minister Schwengle tabata contento y orguyoso di a mira con leu e team a yega.
Presidente di AVB, Ing. Richard Dijkhoff a yama pabien na Deportivo Nacional y tabata contento di por a pasa un rato cu nan. President di Deportivo Nacional Silo Brete a ricibi for di Minister Schwengle un T-shirt cu informacion di ta e team ganado di e aña aki, tambe a entreg’e un cuadra di recuerdo.
Richard Dijkhoff a entrega na Gerardo de Veer un cuadra di recuerdo unda el a saca potret cu Presidente di FIFA y Presidente di CONCACAF, durante nan ultimo bishita historico na Aruba. Gerardo de Veer ta un sostene fiel di Deportivo Nacional pero den su rol tambe na MetaCorp a patrocina hopi otro ekipo di futbol riba nos isla.
Minister dr. Alex Schwengle a saca potret cu e team y tabata contento di e oportunidad di a sinta cu e team y celebra hunto cu nan e victoria den liga di division di honor.


text:
Willemstad - Djadumingo 17 desèmber 2017, alrededor di 12.11 or mèrdia, Sentral di Polis a dirigí un patruya na un ‘Carwash’ den área di Sta Maria pa un kaso di maltrato.
Na yegada di e patruya na e sitio nan a topa un agente polisial -ku tabata liber-ku un herida na kabes ku tabata sangrando profusamente. For di un investigashon preliminair ku polis a realisá na e sitio e agente aki a deklará na e polisnan ku e tabata na e sitio ariba menshoná i dado momento un grupo di persona tabata buska doño di e garashi ku ta situá banda di e ‘carwash’ en konekshon ku un kaso di dalmentu entre un auto i un baiskel ku a tuma lugá un dia promé.
E personanan ku a bin buska e doño di garashi tabata basta hostiná i agitá. E grupo di persona aki no a haña e persona ku nan a bin buska i a bandoná e sitio.
Despues di un ratu e grupo di persona aki a bolbe bèk pa di tres biaha i a baha for di outo ku un bate di beisbòl den man. A surgí un forsageo entre e agente pa kita e bate for di e hòmber. Na e momento ei un otro hòmber a dal e agente polisial aki ku un opheto riba su kabes. Mientras e otro personanan ku tabata den e grupo a manda stul i banki riba e agente polisial.
E agente a haña un kap formal na su kabes i algun otro herida na su mannan.
A transportá e víktima (polis) pa poliklínika di SEHOS pa tratamentu médiko.
Djaluna 18 desèmber den oranan di mainta e sospechosonan, e hòmbernan: R.A.P di 30 aña di edat, i E.V.S. di 32 aña di edat ámbos nasé na Kòrsou a entregá nan mes na warda di Reshèrshi. A detené ámbos sospechoso.
A presentá e sospechosonan dilanti di un Fiskal Ouksiliar ku a ordená nan enkarselashon pendiente mas investigashon.


text:
Aeropuerto Ca Mau
Aeropuerto Ca Mau (Sân bay Ca Mau) ta e aeropuerto di Ca Mau, Vietnam ku ta situá na parti nort di Ca Mau, 2 kilometer di Willemstad. E aeropuerto tin servisio pa Ho Chi Minh City. Aeropuerto Dong Hoi tin un solo pista di direkshon 09L/27R ku un largura di 1.500 meter i 45 meter di hanchura.
Na aña 2008 un terminal nobo a habri ku un kapasidat di 0,5 mion pasahero pa aña, ekipá pa tur tipo di avion. Ku e terminal nobo akí e aeropuerto ta purba mantené su bon reputashon riba tereno di efisiensia, komodidat i seguridat.


text:
Akshonista
Akshonista ta un persona hurídiko òf natural ku ta propietario òf doño di e akshonnan den un kompania, sea un sosiedat anónimo òf un sosiedat privá. E akshonista ta esun ku ta hinka plaka den e kompania, por lo tantu ta tambe esun ku ta indiká den kua direkshon e kompania mester bai. Ora ta trata di un sosiedat anónimo, bo por haña tambe e situashon kaminda ku akshonistanan ta hinka plaka so den e kompania i no ta partisipá den toma di desishon. E tipo di akshonistanan aki ta interesá solamente den haña dividendo a kambio di nan invershon.
E akshonistanan ta kontrolá kiko ta sosodé den e kompania pa medio di e Hunta di Komisario. E hunta aki ta de echo e wowonan di e akshonistanan den e kompania. Tur toma di desishon i medida di e Hunta di Maneho ta wòrdu raportá na e akshonistanan dor di e komisarionan di e kompania.
Derechinan di e akshonista[editá | editá fuente]
Derechinan di e akshonistanan ta varia pa kompania. Esaki nan tur ta dependé di e legislashon den e pais kaminda e kompania ta òf e statutonan di e kompania. En general por trata aki di e siguiente derechinan:
Derechinan ekonómiko[editá | editá fuente]
- Derechi riba dividendo a base di e kapital invertí
- Derechi pa haña un porsentahe di e balor di e kompania na momentu ku esaki wòrdu likidá
- Derechi pa bende su akshonnan libremente riba merkado. E derechi aki tin bia ta wòrdu limitá den e statutonan di e kompania.
Derechinan polítiko[editá | editá fuente]
- Derechi pa vota den e reunion di akshonistanan
- Derechi riba informashon, ku e meta pa ta na altura di e medidanan i desishonnan di e Hunta di Maneho.


text:
TOPICO PRINCIPAL | ORA UN SER KERI MURI
Ta Malo pa Ta Tristo?
Bo a yega di bira malo pa un tempo cortico? Kisas bo a recupera asina lihe cu bo a lubida cu bo tabata malo. Pero, e dolor cu bo ta sinti ora bo perde un ser keri no ta asina. Dr. Alan Wolfelt a skirbi den su buki Healing a Spouse’s Grieving Heart: “E tristeza di perde un ser keri no ta algo cu ta bay asina asina.” Pero el a agrega: “Cu tempo y cu yudansa di otro hende, bo dolor lo bira menos.”
Por ehempel, wak con e patriarca Abraham a reacciona ora su esposa a muri. E texto original di Bijbel ta bisa cu “Abraham a cuminsa tene rouw pa Sara y yor’e.” E expresion “a cuminsa” ta duna e idea cu a tuma tempo pa e trata cu e perdida di su esposa. * Un otro ehempel ta Jacob, kende a kere cu ta un bestia salbahe a mata su yiu homber Jozef, sin sa cu ta gaña nan a gañ’e. El a tene rouw pa “hopi dia”, y su famia no por a consol’e. Hopi aña despues, ainda e tabata corda e morto di su yiu.—Genesis 23:2; 37:34, 35; 42:36; 45:28.
Awe ta mescos. Hopi hende ta sufri debi na morto di un ser keri. Wak e siguiente ehempelnan.
“Mi esposo, Robert, a fayece den un accidente dia 9 di juli 2008. E dia ey tabata un dia mescos cu cualkier otro dia. Despues cu nos a desayuna, nos a haci loke semper nos tabata haci ora e tabata sali pa bay trabou; nos a duna otro un brasa y un sunchi y a bisa otro ‘mi stima bo.’ Seis aña a pasa y ainda mi ta sinti e dolor di e perdida di Rob. Mi no ta kere cu un dia lo mi supera e dolor di a perd’e.”—Gail di 60 aña.
“Aunke mi esposa stima a fayece mas cu 18 aña pasa, ainda mi ta tristo y ta sinti su falta. Cada biaha cu mi mira algo bunita den naturaleza, mi ta corda riba dje, y mi no por keda sin pensa cuanto lo el a disfruta di mira loke mi ta mira.”—Etienne di 84 aña.
Claro cu ta natural cu nos ta sinti dolor, y e sintimentonan ey no ta kita facil. Cada persona ta trata cu tristeza na su mes manera, y lo no ta sabi pa husga otro hende pa e manera cu nan ta reacciona riba un tragedia. Pero na mes momento, nos mester evita di sinti nos mes malo si e manera cu nos ta reacciona ta parce di ta un poco exagera. Awor, kico por yuda nos trata cu e tristeza di perde un ser keri?
^ par. 4 Isaak, e yiu di Abraham, tambe a sinti tristeza pa hopi tempo. Manera e articulo “Imita Nan Fe” den e revista aki ta mustra, tres aña despues di morto di su mama, ainda Isaak tabata tristo.—Genesis 24:67.


text:
- Curaçao
Dediká na Pueblo di Kòrsou
Introdukshon
Pa basta tempu kaba ta eksistí den diferente sektor di komunidat di Kòrsou e deseo pa sa mas di e istoria di un partí di pueblo di Kòrsou ku te awe no a ser publiká na papiamentu.
Ta trata di e istoria di mas di 3 siglo di hudiunan di Kòrsou. No ku e istoria aki nunka a ser. investigá, dokumentá i publiká na otro lenga. Nos ta fortuná di tin e obranan maestral di Dr. Isaac i Suzanne A. Emmanuel, History Of The Jews Of The Netherlands Antilles, den 2 tomo ku un total di 1165 página, i ademas e estudio publiká promé ku esei riba e sementerio antiguo na Blenheim, tambe di Dr. Isaac Emmanuel, Precious Stones Of The Jews Of Curaçao, den 1 tomo di 584 página.
Den algun otro buki tambe a yega di sali artíkulonan riba e istoria aki skirbí na hulandes i na ingles, por ehèmpel den Encyclopaedie Van De Nederlandse Antillen, den Oranje En De Zes Caraibische Parelen di man di Is. Jessurun Cardozo, S.A.L. Maduro i Jossy M.L. Maduro, den Historie En Oude Families di Dr. Ds. A.J.C. Krafft, miéntras ku e istoriador Dr. Johan Hartog a dediká vários kapítulo i pasahe di su Geschiedenis Van De Nederlandse Antillen, 4 tomo, na istoria di hudiunan di Kòrsou.
Kontures, na nos saber ningun di nan te ainda no a ser tradusí na papiamentu. Ta sosodé ku na fin di aña pasá Sosiedat pa Historia di Kòrsou a konvidámi pa tene un charla pa nan riba e tópiko en kuestion. Mi a hasié na papiamentu uzando komo guia un istoria kondensá ku mi a yega di skirbi na hulandes pa e dokumentario na televishon hulandes di 'NOS': Antilliaans Verhaal.
E interes i e respòns ku mi a haña riba e charla ei tabata di tal índole ku el a animámi pa un dia skirbi un istoria kòrtiku riba hudiunan di Kòrsou na papiamentu. Mester bisa ku e Sosiedat mes a kuminsá saka periódikamente pida pida di mi charla na papiamentu den nan Boletin, pero por supuesto esei no ta turna lugá di un buki.
Suerte ta ku mi amigu Lio Capriles, gerente general di Maduro & Curiel' s Bank, lesando de bes en kuando e pidanan ku tabata sali den Boletin di Sosiedat pa Historia a puntrami si mi no por skirbi un teksto kompleto, kisas un tiki mas ekstenso, pa 'Nos Banko' publik'é komo un servisio mas na komunidat di Kòrsou. I asina pues e istoria kòrtiku aki a bin ser realisá.
Ta kustumber ku un obra riba istoria ta kontené anotashonnan pa indiká di unda e datonan istóriko a ser saká. Sinembargo pa dos rason mi no a kumpli ku e bon regla ei: pa di promé e karakter di mi obra ta pa duna un bista general, den un forma kompakto i espesialmente fásil pa lesa, i pa di dos e anotashonnan lo a resultá monótono, ya ku fuera di algun eksepshon i algun dato ku mi mes a deskubrí den mi eskrutinionan, kasi tur ta saká for di History of The Jews of The Netherlands Antilles di Dr. Isaac and Suzanne A. Emmanuel i di Precious Stones of The Jews of Curaçao di Dr. I.S. Emmanuel. Ta bon pa remarká sí, ku tantu e eskoho di e datonan istóriko komo nan interpretashon i e dedukshonnan saká for di nan ta di mi mes.
Finalmente, un 'masha danki' ta na su lugá na Maduro & Curiel’s Bank ku a hasi publikashon di e obra aki posibel I na mi kasá, Ruth, ku t lesa tur loke mi produsí I ta mi krítiko mas severo, pero semper sumamente konstruktivo. Na Chila de Haseth danki tambe pa korekshon di mi ortografia di papiamentu i pa su sugerenshanan valioso.
Kòrsou, 25 di yüli 1990
Charles Gomes Casseres.
Tokante ''Istoria Kortiku Di Hudiunan Di Kòrsou"
2° edishon
"Istoria Kortiku Di Hudiunan Di Kòrsou" was published for the first time on Caribseek Books on December 18th, 2003, with the kind permission of the author.
Content © Charles Gomes Casseres 1990
Category:
- Community and Country


text:
Notisia - Notisia
21 Notisianan
Sekretario di Estado Knops ta bishitá Aruba, Boneiru i Kòrsou
Sekretario di Estado Knops (Asuntanan Interno i relashonnan den Reino) ta bishitá e tres Islanan Abou di djaluna 8 di yanüari...
Gobernantenan nobo
Informashon Orkan Irma
Despues di pasada di orkan Irma nos ta tene bo na altura via di: http://www.rijksdienstcn.com/pap/notisia (Papiamentu)...
Areglo pa konfliktonan entre e paisnan di Reino
Ta bin un areglo di konflikto pa tratamento di disputanan entre paisnan den Reino. Konseho di Minister di Reino a bai di...
Derecho di voto pa e islanan Hulandes den Karibe, pa nan skohe Eerste Kamer
E derecho di voto pa habitantenan di Boneiru, Sint Eustatius i Saba (islanan Hulandes den Karibe) por vota pa skohe senado...
Gijs Baars, hefe nobo di Representashon di Hulanda na Oranjestad
Dia 1 di ougùstùs próksimo Gijs Baars lo ta e hefe nobo di e establesimentu di Representashon di Hulanda na Oranjestad i alabes...
Gabinete ta reakshoná riba rapòrt Spies: mehorashonnan visibel, posibilidat pa mas mehorashon
Ta bini un mínimo sosial, derivá for di e suèldu mínimo legal na Boneiru, Saba i Sint Eustatius.E ònderstant por krese bai na...
Deklarashon di Sint Maarten i Hulanda pa fortifiká mantenshon di lei
Sint Maarten i Hulanda ta atendé konhuntamente e asuntu di fortifiká mantenshon di lei na Sint Maarten. Esaki ta loke...
Supervishon finansiero Kòrsou i Sint Maarten ta keda na vigor
E obligashonnan ku ta surgi for di e Lei di Reino di Supervishon Finansiero Kòrsou i Sint Maarten (Rft) tokante finansa públiko...
Sint Maarten mester pone presupuesto na òrdu
Konseho di Minister di Reino a disidí di duna Sint Maarten un instrukshon pa pone presupuesto 2015 i e kalkulashonnan di mas...


text:
Kico ta felicidad…pa mi
E no ta cos
E no ta poder
E no ta aseso na hopi informacion
E ta hasi algo cu e cosnan, e poder y e informacion cu bo tin
E ta simplesa, senciyes
E ta humildad sin cu bo ta bira sumiso y entrega bo poder na otro
Pasobra bo ta kere cu bo lo haja algo bek cu abo kier
E ta hasi algo pa e otro, cu sa menos cu abo
Cu tin menos cu abo
E ta enrikes’e e otro
Y un dia, ken sa
Universo por dicidi
Di enrikese abo
Djis paso
Bo a comparti
Bo rikesa
Y bo a demostra
Di ta un sirbido
Pa esun cu tin menos
Cu abo!
Bida ta un scol
Pa sembra
Felicidad…
Ingrid, Comprondiendo E scol di Bida
Juli 11, 2017.


text:
ORANJESTAD (AAN): Un ladron a dicidi di bay horta trempan diahuebs mas o menos 6 or mainta. Polisnan di San Nicolas a bay purba na Palmita Snack na Pos Chikito.
Na yegada a haya e lugar kibra. A busca pa e doño pero esaki no por a wordo haya mesora. Polisnan mes a drenta y ta haya e ladron ainda den e lugar. E ladron parce a resisti tambe.
A traha cune pa por a domine. Mester a busca dogcatcher pa asina transporta e persona aki pa warda di Polis San Nicolas. E departamento di Polis cu ta haci e investigacion tecnico a presenta. No ta conoci ki tur ta loke e ladron aki kier a horta.


text:
Mi ta Eugenia Ingrid Werleman, mama orguyoso di Ralph, Garreth y Randall y wela di Ransley y Xummer. Mi a gradua den Community Development, H.B.O. na Sociale Akademie Markendaal na Hulanda. Despues mi a hasi e prome anja di MO-pedagogiek na K.U. Tilburg. Y a sigi cursonan di relacionnan publico y den hopi ramo di comunicación, campanjanan di conscientisacion, creatividad y desaroyo personaly spiritual.
Mi a traha den trabao educativo den bario na Aruba y Hulanda. Desde chiquito mi a ocupa mi mes cu e misterionan di bida y dor di un mescla di trabao y interesnan personal mi a desaroya hopi actividad den e ramo di desaroyo personal, spiritualidad y salud, entre otro e talkshow y revista ‘Comprondiendo Bida’.
Riba tereno di curacion y relahacion mi a profundisa mi mes den E.F.T., Reiki, uso di energia di curpa, meditacion, reflexologia, steenmassage y uso di aromanan natural. Mi a traha den projectonan educativo y relacion publico pa hopi empresa chiquito y grandi na Aruba y ta scirbi articulo y organisa workshop freelance.
Mi ta sumamente orguyo di a inicia e Comprondiendo Bida Online. Ban hunto hasi’e exitoso…


text:
Ora bo ta parti di e problema bo no por ta parti di e solucion
Na aña 2014, ley di edad di pensioen a pasa den Parlamento na unda e ex Minister di AVP, Otmar Oduber kende tabata den Gobierno e tempo ey, tambe a hisa e edad di pensioen na 65 aña. Awo cu nos ta den porta di eleccion, Otmar Oduber kier hunga mesun politica di manipula pueblo cu mentira hungando un biaha mas cu sentimento di nos grandinan.
Nos ta corda ainda, un dia scur pa nos pueblo henter na aña 2014, ora cu partido AVP a bin den Parlamento cu e ley di aumento di edad di pensioen pa 65 aña, sr. Oduber a para defende e ley aki cu tur su forsa.
Otmar Oduber sin ningun duda a bisa cu tur hende por traha masha bon te cu 65 aña. E no a mustra ningun clase di comprension pa esnan di 60 aña bay ariba cu ta lucha pa keda na trabou y cu no ta wanta te cu 65 aña p’asina baha cu pensioen.
Segun Otmar e tempo ey tur hende cu ta bou di 65 aña ta fit suficiente pa sali busca un trabou y mester stop di pidi pa bay cu pensioen y keda warda pa 5 aña extra.
Ta un falta di respet cu awo cu Otmar Oduber ta den campaña electoral, e kier hunga cu sintimento di pueblo cu manipulacion y mentira. Awo si diripente Otmar Oduber ta comprende cu un hende bibando den nos pais no por traha te cu 65 aña.
Otmar Oduber mester a corta esaki for di aña 2014 y no permiti p’e ley aki wordo pasa mes. Sinembargo e la cambia e ley y e ta esun cu a causa e problema pa nos pensionadonan.
Otmar Oduber ta esun cu a crea e probleman, por lo tanto e no por ta parti di e solucion.


text: Polis na Hulanda Europol a logra detené un banda di kontrabanda di hende, e kabesante tabata un hòmber di Geleen. E banda a sòru pa hiba Hulanda mas ku 500 persona di Somalia. A asta basta hende den e kaso aki. otro sospechosonan ta di Fransia, parijs i Modane. E banda aki a plama den diferente pais i tabata trafiká hende pa basta aña. E banda a keda sorprendé ayera i a detené diferente hende. Na Italia tambe a drenta na diferente kas i hasi detenshon en konekshon ku e mesun kaso aki. A haña bastante papelnan falsu i tambe karchi di identidat nan falsu ku e banda tabata sòru pa regel;a su kliente por a drenta Hulanda.